Mahkamah Tinggi benar prosiding komital terhadap suami didakwa tukar agama anak

Ibu tunggal Loh Siew Hong hari ini memperoleh kebenaran Mahkamah Tinggi Kuala Lumpur untuk memulakan prosiding komital terhadap bekas suaminya Muhammad Nagahswaran Muniandy yang sebelum ini didakwa melarikan dan menukar agama ketiga-tiga anak mereka kepada Islam.
Hakim Evrol Mariette Peters memberikan kebenaran itu selepas mendengar permohonan ex-parte (sebelah pihak) dikemukakan peguam Gunamalar Joorindanjn, yang mewakili Loh selaku pempetisyen.
Terdahulu, Gunamalar berhujah bahawa Muhammad selaku responden melanggar perintah mahkamah apabila melarikan tiga anak mereka iaitu pasangan kembar perempuan berusia 14 tahun dan seorang kanak-kanak lelaki berusia 10 tahun.
"Responden dari awal lagi mengetahui pempetisyen diberikan hak jagaan, pemeliharaan dan kawalan tunggal ke atas ketiga-tiga anak mereka, namun mereka (anak-anak pasangan itu) diambil daripada ibu mereka tanpa kebenaran pempetisyen. Ini menunjukkan responden tidak menghormati perintah mahkamah ini," kata Gunamalar yang turut dibantu peguam Tony Thian Yee Chin.
Menurut Gunamalar, permohonan itu hanya difailkan pada 4 Julai lepas kerana keberadaan kanak-kanak itu sebelum ini tidak diketahui.
Pada 15 Jun lepas, Mahkamah Tinggi Kuala Lumpur menolak permohonan Majlis Agama Islam dan Adat Istiadat Melayu Perlis (MAIPs) untuk mendapatkan kebenaran menukar perintah hak penjagaan tiga anak yang diperoleh Loh.
Hakim Peters membuat keputusan tersebut selepas mendapati MAIPs gagal menunjukkan bahawa mereka adalah pihak berkepentingan dalam hidup kanak-kanak itu dan memerintahkan MAIPs agar membayar kos RM8,000 kepada Loh.
Beliau berkata MAIPs juga gagal mendapatkan pandangan bekas suami Loh berhubung permohonan difailkan pada 7 Mac lepas untuk mencelah dalam petisyen perceraian pasangan itu bagi membolehkan ia memiliki locus standi bagi memohon kebenaran menukar perintah hak penjagaan diperoleh wanita tersebut.
Dalam petisyen perceraian itu, Loh, 34, diberikan hak penjagaan dan kawalan tunggal bagi ketiga-tiga anaknya.
Sementara itu, Gunamalar memberitahu pemberita, rayuan MAIPs berhubung keputusan mahkamah yang menolak permohonan badan itu untuk menjadi pencelah dalam petisyen perceraian Loh dan bekas suaminya akan didengar di Mahkamah Rayuan pada 7 Februari 2023.


1,001 alasan politik Anwar

Saya kecewa apabila membaca berita mengenai memo yang dihantar oleh Anwar Ibrahim kepada semua ahli Parlimen, memujuk mereka menulis surat kepada Yang di-Pertuan Agong untuk memohon bagi membatalkan Ordinan Darurat dan meminta diadakan sidang Parlimen.Persoalannya, adakah sekarang masa yang sesuai untuk tindakan sedemikian, sedangkan langkah paling molek dikompromi adalah “gencatan politik”, memberi masa kepada kerajaan sedia ada mengatasi isu kesihatan dan ekonomi yang sedang terancam.Adakah perlu mempersoalkan proklamasi darurat yang diperkenankan oleh Yang di-Pertuan Agong dengan tujuan mengekang penularan Covid-19?Adakah Anwar tidak percaya dengan ikhtiar diambil kerajaan selepas mendengar pendapat dan pandangan pakar-pakar berkaitan?Apakah Anwar tidak percaya kepada pertimbangan dan kebijaksanaan Agong?Adakah Anwar lupa titah Agong sebelum ini yang memberi peringatan kepada ahli politik agar menghentikan segala perbalahan sehingga mengganggu tugas pentadbiran negara.Baru tiga bulan lalu, Yang di-Pertuan Agong mengingatkan semua ahli Parlimen bahawa tiada keperluan untuk mereka meneruskan tindakan tidak bertanggungjawab sehingga menggugat kestabilan kerajaan sedia ada.Ketika itu juga, baginda berpendapat tiada keperluan untuk mengisytiharkan darurat di Malaysia. Keputusan itu dicapai selepas berbincang dengan Raja-Raja Melayu kerana Agong melihat kerajaan berjaya menangani wabak Covid-19 dengan berkesan.Itu keadaan beberapa bulan lalu, berbeza dengan sekarang apabila gelombang ketiga pandemik menyerang, menyaksikan kes-kes baru Covid-19 sudah mencecah empat angka dan kes kematian pula direkodkan hampir setiap hari.Saya percaya majoriti rakyat menyokong keputusan Agong, begitu juga dengan parti-parti politik utama.Pemimpin dan bekas pemimpin Umno misalnya, tidak pun menentang, cuma berpesan agar pelaksanaan darurat tidak disalah guna.Sebab itu, saya mahu bertanya kepada Anwar, mengapa perlu diajak semua ahli Parlimen mengutus warkah kepada Yang di-Pertuan Agong bagi memohon darurat dibatalkan dan sidang Parlimen diadakan sebelum 31 Januari ini?Saya tidak mahu menelah, tetapi mungkin ada yang melihat tindakan Anwar itu seperti mahu mengaibkan Agong, mungkin juga ada yang menganggap ia cubaan melagakan rakyat dengan Istana.Perlukah diulangi sejarah empat tahun lalu ketika Anwar sering mempersoalkan kewibawaan Sultan Selangor dan institusi Raja dalam menyelesaikan kemelut pelantikan menteri besar sehingga darjah kebesaran dikurniakan Istana Selangor kepadanya ditarik balik.Adakah tindakan terbaru tatkala negara sedang berdepan krisis ketika ini kerana mahu merebut kuasa walaupun skripnya berbeza dengan cubaan Anwar menghadap Yang di-Pertuan Agong pada Oktober lalu, mendakwa mendapat cukup sokongan ahli Dewan Rakyat, tetapi sekadar mengemukakan jumlah tanpa senarai nama mereka untuk mengukuhkan dakwaan itu.Adakah Anwar mahu membuktikan sesuatu kepada pihak yang melihat segala usahanya mahu mengisi kerusi perdana menteri selama ini, sekadar omongan yang tidak pernah bertukar menjadi realiti?Tiada siapa boleh menghalang Anwar daripada terus mencuba, namun harapan saya tidak perlulah diganggu kerajaan sedia ada yang tidaklah seteruk mana.Biarlah kerajaan “Melayu” ini terus mentadbir, menjaga nasib dan kepentingan bangsa serta negara buat sementara sehingga pilihan raya umum tiba.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Kes harian menurun ke paras 2,800

2,888 kes baru Covid-19 direkodkan hari ini menjadikan jumlah keseluruhan kes sebanyak 2,786,219.Pesakit yang sembuh pula mencatat 2,714 kes hari ini menjadikan jumlah keseluruhan kes sembuh sebanyak 2,714,614.Dalam pada itu, kes yang memerlukan rawatan di unit rawatan rapi (ICU) adalah sebanyak 248 kes di mana 206 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 117 kes di mana 73 adalah kes Covid-19.Dari 2,888 kes harian yang dilaporkan pada hari ini, 36 kes (1.2%) adalah daripada Kategori Tiga, Empat, dan Lima, dan 2,852 kes (98.8%) lagi adalah terdiri daripada Kategori Satu dan Dua.


Lebih 8.5 juta suntikan dos penggalak diberi setakat ini

Sebanyak 97.8% atau 22,893,234 individu bagi populasi dewasa di negara ini telah lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) melalui laman CovidNow, sejumlah 99% atau 23,175,181 individu bagi populasi dewasa pula telah menerima sekurang-kurangnya satu dos vaksin.Sementara itu, 90.8% atau 2,858,992 individu bagi populasi remaja berumur 12 hingga 17 tahun telah menerima sekurang-kurangnya satu dos vaksin Covid-19 manakala 88% atau 2,770,412 individu golongan itu telah lengkap vaksinasi.Dalam pada itu, 255,384 dos suntikan vaksin diberikan semalam melibatkan 3,170 suntikan dos lengkap, 2,016 dos pertama dan 250,198 pula suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 60,035,273 dos.Selain itu, jumlah kumulatif dos penggalak kini sebanyak 8,539,533.


Tak mudah kata 'ya' untuk kerjasama Bersatu-Pejuang, kata Hamzah

Kerjasama politik antara Bersatu dengan Pejuang pada Pilihan Raya Umum ke-15 (PRU15) perlu dibincangkan dengan semua pihak termasuk parti komponen dalam Perikatan Nasional (PN).
Setiausaha Agung Bersatu Hamzah Zainudin berkata sekiranya Presiden Bersatu Muhyiddin Yassin bersedia bekerjasama dengan Pejuang, maka beliau perlu membawa perkara itu pada mesyuarat tertinggi parti.
“Bukan mudah sahaja kata ‘ya’ kita bersetuju dengan (kerjasama dengan Pejuang) itu. Tidak boleh kerana kita mempunyai rakan-rakan dalam pakatan parti,” kata Hamzah yang juga setiausaha agung PN dalam sidang media selepas merasmikan Hari Pendaftaran Negara 2022 di Putrajaya semalam.
Sebelum ini, Muhyiddin berkata Bersatu bersedia untuk mempertimbang kerjasama dengan Pejuang pada PRU15 sekiranya Pejuang serius mengenai kerjasama itu.
PN dianggotai oleh Bersatu, PAS, Gerakan, Parti Solidariti Tanah Airku (Star) dan Parti Maju Sabah (SAPP).
Dalam pada itu, Hamzah yang juga menteri dalam negeri berkata aktiviti ceramah dan kempen boleh diadakan dengan syarat mematuhi prosedur operasi standard (SOP) dan undang-undang.
"Ceramah ini boleh berlaku bila-bila masa, cuma perlu mengikut SOP sedia ada,” katanya ketika mengulas sama ada aktiviti kempen dibenarkan meskipun Suruhanjaya Piihan Raya (SPR) belum mengumumkan tarikh-tarikh penting PRU15.
Sebelum ini, Setiausaha SPR Ikmalrudin Ishak berkata mesyuarat khas untuk membincang dan menentukan tarikh-tarikh penting PRU15 dan Pilihan Raya Kecil Dewan Undangan Negeri (DUN) Bugaya, Sabah akan diadakan Khamis ini.


100 pesakit Covid-19 tahap 3 bakal ditempatkan di hospital tentera di KL

Seramai 100 pesakit Covid-19 tahap 3 dijangka mula ditempat di zon pengurusan bencana (DMZ) di kawasan parkir Hospital Angkatan Tentera Tuanku Mizan di Kuala Lumpur secara berperingkat bermula esok.Ketua unit kawalan jangkitan hospital, Dr Sharifah Azlin Juliana Syed Zainal berkata, kebanyakan pesakit yang akan ditempatkan di hospital tersebut datang dari Hospital Tuanku Ampuan Rahimah di Klang, Selangor.Katanya, setakat ini lebih 50 pesakit Covid-19 tahap 4 dan 5 dirawat di DMZ tersebut.“Kita buka untuk semua pesakit, tidak kira anggota tentera atau awam. Sebelum ini kita terima 21 orang pesakit Covid-19.“Dengan bantuan daripada kementerian kesihatan (KKM), kapasiti unit rawatan rapi (ICU)  akan ditambah dengan kemasukan peralatan ICU dan kita cadang untuk tambah 17 lagi katil daripada empat katil sekarang,” katanya kepada media.Sharifah Azlin berkata ketika ini enam pesakit ditempatkan di ICU, lebih dua pesakit daripada kapasiti sedia ada.Dalam pada itu, Sharifah berkata pihaknya turut menunggu tambahan kakitangan KKM memandangkan berlakunya kekurangan kakitangan.Seramai 50 kakitangan ditempatkan untuk menguruskan kes Covid-19 di DMZ yang mampu memuatkan sehingga 150 pesakit.Ia mula beroperasi sejak Sabtu lalu bagi membantu hospital awam lain di Lembah Klang.Kawasan parkir hospital itu digazetkan sebagai DMZ semasa pembinaan hospital bagi menghadapi bencana kimia dan biologi.Ia disokong kemudahan sedia ada seperti bekalan elektrik, oksigen, “vacuum port” dan bantuan sokongan perubatan.


Siapa berhak dapat pilihan pertama bentuk kerajaan?

Parti-parti politik Malaysia telah menemui jalan buntu. Kepimpinan pelbagai parti politik tidak dapat mencapai kata sepakat sesama mereka untuk mencadangkan seorang calon perdana menteri. Apa masalahnya? Masalah ini timbul kerana Barisan Nasional (BN) dengan 30 orang calonnya jelas sedang mengalami perpecahan. Sebagai sebuah parti politik, Majlis Tertingginya telah membuat keputusan untuk tidak terlibat dalam kerajaan dan ahli Parlimennya telah menyatakan hasrat mereka untuk mematuhi arahan itu. Kedua, presiden parti mereka telah terang-terangan berbohong kepada Istana. Ini menjadi jelas apabila para pemimpin parti komponennya dengan tegas dan sebulat suara telah menyatakan bahawa presiden BN telah mengambil pendirian yang tidak konsisten dengan keputusan Majlis Tertingginya. Majlis Tertinggi mereka telah memutuskan tentang hasratnya untuk tidak bekerjasama dengan Pakatan Harapan (PH) ataupun Perikatan Nasional (PN). Ahli individu mereka telah bersetuju dengan pendirian ini yang bermakna 30 ahli Parlimen BN tidak boleh dipertimbangkan atau diambil kira dalam sebarang kiraan untuk sokongan majoriti dalam Dewan. Akibatnya tiada satu parti pun boleh membentuk majoriti mudah. Adakah cadangan untuk mengatasi masalah ini? Terdapat beberapa cadangan untuk membenarkan seorang calon membentuk Kerajaan dan kemudian membenarkan calon tersebut untuk cuba membina gabungan. Hujah ini adalah bersandarkan kepada konvensyen parlimen United Kingdom (UK) yang mencadangkan bahawa pemimpin parti yang mempunyai kerusi terbanyak harus diberi hak untuk membentuk kerajaan. Patutkah konvensyen itu diguna pakai di Malaysia? Konvensyen itu secara keseluruhannya tidak boleh digunakan di Malaysia. Terdapat kesukaran yang serius dengan penerapan konvensyen ini. Pertama, di UK, sebahagian dari konvensyen dalam parlimen tergantung ialah penyandang perdana menteri biasanya diberi peluang pertama untuk membentuk kerajaan.  Ini kerana UK pada asasnya ialah sistem dua parti (Buruh dan Konservatif (‘Labour and Conservative’)) dengan beberapa parti yang lebih kecil (Unionist Democratic Party/Liberal Democrats). Malaysia pula mempunyai gabungan beberapa parti politik: BN yang terdiri dari Umno-MCA-MIC atau PN (Bersatu-PAS-Gerakan) atau PH (PKR-DAP-Amanah). Gabungan parti-parti ini biasanya membentuk gabungan lanjut dengan parti-parti yang lebih kecil. Tidak ada gunanya meminta penyandang perdana menteri Malaysia untuk membentuk Kerajaan kerana beliau tidak mungkin akan dapat membentuk kerajaan memandangkan partinya hanya mempunyai 30 kerusi di Parlimen. Oleh itu, tidak ada peluang untuk beliau membentuk kerajaan. Kedua, konvensyen ala UK tidak konsisten dengan amalan di Malaysia sejak 2018. Di UK, adaiannya ialah semua ahli yang membentuk dua gabungan parti terbesar akan mengundi secara konsisten dan undangan akan diberi kepada pemimpin parti yang mempunyai kerusi terbanyak untuk membentuk kerajaan, kerana asasnya adalah ia berpaksikan sistem dua parti. Ini bukanlah konvensyen di Malaysia. Jika terdapat keraguan, Istana telah meminta setiap ahli Parlimen untuk menyediakan akuan berkanun yang ditandatangani untuk menentukan niat mereka termasuk mengadakan temu bual secara individu dengan ahli Dewan Rakyat. Apakah ujian yang akan digunakan? Di Malaysia, terdapat perlembagaan bertulis. Lantaran itu, keperluannya adalah untuk calon meyakinkan Yang di-Pertuan Agong bahawa beliau adalah seseorang yang “pada hematnya mungkin mendapat kepercayaan majoriti ahli Dewan Rakyat." Ini adalah ujian spesifik. Ujian ini tidak boleh dipenuhi dengan hanya memilih parti yang mempunyai bilangan kerusi terbanyak untuk membentuk kerajaan. Terdapat dua sebab untuk ini. Pertama, ujian memerlukan seseorang yang "pada hematnya mungkin mendapat kepercayaan majoriti ahli Dewan Rakyat itu". Ia tidak membuat andaian bahawa parti yang mempunyai bilangan kerusi terbanyak berkemungkinan menguasai kepercayaan majoriti ahli dewan. Itu hanya terpakai dalam sistem dua parti seperti di UK. Adalah tidak mustahil dalam politik gabungan Malaysia bahawa satu parti (atau gabungan) secara individu mempunyai bilangan kerusi terbesar tetapi gabungan parti yang lebih kecil (dengan bilangan kerusi individu yang lebih kecil) secara kolektifnya boleh melebihi satu parti yang lain dan membentuk majoriti. Kedua, dengan hanya memilih parti yang mempunyai bilangan kerusi terbanyak adalah tidak konsisten dengan konvensyen di Malaysia untuk menguji kehendak setiap ahli Parlimen melalui akuan berkanun dan temu bual. Konvensyen Malaysia, sebaliknya, adalah selaras dengan keperluan Perlembagaan Persekutuan untuk menentukan siapa yang “pada hematnya mungkin mendapat kepercayaan majoriti ahli Dewan itu". Perlu diingatkan bahawa kedua-dua pesaing utama untuk jawatan itu memperolehi bilangan mereka daripada gabungan parti-parti komponen. Apakah huraiannya? Jalan ke hadapan adalah untuk memberikan calon yang boleh menunjukkan dia berkemungkinan besar mendapat sokongan bilangan terbesar ahli dewan hak pertama untuk membentuk kerajaan dan membiarkan calon itu cuba mendapatkan sokongan majoriti ahli Dewan Rakyat. Itu adalah pengubahsuaian konvensyen UK yang selaras dengan Perlembagaan Persekutuan dan konvensyen di Malaysia. Dengan ini, jelaslah bahawa Tan Sri Muhyiddin Yassin harus diberi peluang pertama untuk membentuk kerajaan dan bukannya Dato’ Seri Anwar Ibrahim. Ini kerana beliau mendapat sokongan sekurang-kurangnya 105 ahli Dewan. Muhyiddin mendapat sokongan seramai 105 ahli Dewan Rakyat yang terdiri daripada 73 ahli daripada PN, 23 ahli daripada GPS, 6 ahli daripada GRS, 2 ahli bebas dan seorang ahli dari KDM. Anwar mendapat sokongan sebanyak 86 kerusi ahli Dewan Rakyat yang terdiri daripada 81 ahli daripada PH, seorang ahli daripada Muda, tiga ahli daripada Warisan dan 1 ahli daripada PBM. Bagi mencapai keputusan ujian tentang siapa yang lebih berkemungkinan dapat sokongan majoriti ahli Dewan Rakyat, maka peluang pertama harus diberikan kepada Muhyiddin kerana beliau mendapat sokongan daripada bilangan ahli Parlimen yang paling ramai. Jamari Mohtar ialah editor Jom Sembang!, sebuah buletin berita dalam talian mengenai hal ehwal semasa.


Tinggalkan BN ada hikmah, kata KM Sarawak selepas kemenangan di Melaka

Ketua Menteri Sarawak Abang Johari Openg berkata negeri itu mungkin tidak memiliki suara jika Gabungan Parti Sarawak (GPS) kekal bersama Barisan Nasional (BN), sehari selepas kemenangan bergaya dalam Pilihan Raya Negeri (PRN) Melaka.Bercakap pada acara pecah tanah di Kuching, Abang Johari berkata pemimpin Sarawak tidak memiliki pilihan melainkan hanya menurut semua arahan daripada kerajaan pusat di bawah pentadbiran BN.“Krisis politik di peringkat nasional menyebabkan kita ambil keputusan tinggalkan BN,” katanya.“Dengan prinsip asas BN sebarang keputusan mesti dipersetujui secara konsensus, tidak ada ruang untuk kita bangkitakan isu atau membantah sesuatu yang kita tidak setuju.“Sebab itu kami putuskan untuk keluar dari BN. Kini GPS boleh bersuara dalam apa jua isu. Kami boleh jaga negeri. Siapa yang lebih kenal Sarawak selain kami? Tiada siapa boleh halang, tiada siapa boleh kata tidak kepada kami. Kami akan terus perjuangkan hak Sarawak.”GPS yang terdiri daripada Parti Pesaka Bumiputera Bersatu (PBB), Parti Rakyat Sarawak (PRS), Parti Demokratik Progresif (PDP) dan Parti Rakyat Bersatu Sarawak (SUPP), ditubuhkan berikutan kekalahan mengejut BN pada pilihan raya umum 2018.Berhubung keputusan PRN Melaka semalam, Abang Johari berkata mesej jelas disuarakan kepada pemimpin politik.“Pertama, rakyat menolak ‘katak’. Kedua, rakyat mahu kerajaan yang stabil dan fokus selesaikan masalah ekonomi dan kesihatan.”Beliau juga bercakap mengenai parti “kosong”, dipercayai merujuk kepada PKR yang kalah di semua kerusi yang ditandinginya.“Tetapi mahu datang ke Sarawak juga,” katanya.“Jadi kita perlu belajar daripada apa yang terjadi ini.”Ulasan beliau tersebut tampil susulan pertemuan Presiden PKR Anwar Ibrahim dengan pemimpin dan penyokong parti itu di Sarawak semalam.Pada PRN Melaka, BN memenangi 21 dari 28 kerusi Dewan Undangan Negeri. Umno memenangi 18 kerusi, dua dimenangi MCA dua satu kerusi dimenangi MIC.Semantara itu, Pakatan Harapan hanya memenangi lima kerusi, empat daripadanya dimenangi DAP dari lapan kerusi yang ditandinginya.Perikatan Nasional pula memenangi dua kerusi diwakili Bersatu.


Pembangkang masih tercari rentak, sedang BN sudah menari rancak

Prestasi pembangkang di tiga pilihan raya negeri (PRN) lalu tidak boleh dijadikan kayu pengukur, kata ramai penganalisis politik.Kata mereka ada banyak faktor kenapa jadi begitu. Antaranya peratus keluar mengundi yang rendah.Apakah kenyataan ini sekadar mahu menyedapkan hati dan mahu menyembunyikan fakta sebenar mengenai kegagalan pembangkang memikat hati pengundi.Menuding jari adalah jalan keluar paling mudah dan nampak cerdik tapi ia hanya penyelesaian jangka pendek. Akhirnya realiti muncul juga.Selepas Saifuddin Nasution Ismail kalah untuk jawatan timbalan presiden PKR, idea untuk kolaborasi terbantut.Rafizi Ramli lebih cenderung untuk memperkuatkan PKR dan Pakatan Harapan (PH) untuk ke medan perang dan bukan melayan puak yang pernah mengkhianati mereka.Sekali lagi pembangkang berhadapan dengan Barisan Nasional (BN). Panglima perang Umno sudah melangkah ke medan dengan tekad untuk menang.Sementara pembangkang masih “undecided” dan tak boleh “move on”.Sudah ada suara-suara dalam kalangan pimpinan Amanah mahukan PH segera menyusun strategi dengan mencari rakan bagi menentukan supaya calon pembangkang tidak bertembung dalam Pilihan Raya Umum ke-15 (PRU15) nanti.Anthony Loke dari DAP juga terbuka kepada idea untuk sekali lagi bergabung di sebalik luka lama dipermainkan.Tetapi itulah realiti berpolitik. Yang licik dengan strategi akan mengalahkan lawan.Jika ketua pembangkang Anwar Ibrahim mahu terus dengan agendanya bahawa PKR masih boleh memimpin dalam berdepan PRU, malang sekali negara dan rakyat akan melihat sejarah berulang.Kalau ada dalam kalangan mereka yang masihi tebal dengan prinsip dan maruah, baiklah bungkus saja dan tinggalkan politik.Ada laporan menyebut bahawa undi PKR di PRN Melaka dan Johor sudah berpindah kepada Perikatan Nasional (PN).Prestasi PKR di kawasan Melayu semakin menurun. Apakah PKR akan menerima nasib macam MCA yang menang di kawasan Melayu dan PKR cuma menang di kawasan Cina?Anwar tentunya tidak mahu meninggalkan legasi ini.Sedang matlamatnya untuk menjadi perdana menteri adalah dengan membawa PKR sebagai parti kebangsaan, bukan hanya popular untuk satu kaum sahaja.Anwar sepatutnya mengubah segera haluan pelayaran, meningkatkan knot bahteranya supaya tidak ketinggalan .Sejak akhir-akhir ini Anwar kelihatan lebih jelas dalam kenyataannya.Tidak begitu menyerang pemimpin parti lain.Beliau juga kelihatan tidak begitu gopoh lagi bercerita mengenai jawatan perdana menteri.Mungkin ini kesan daripada gesaan pimpinan DAP yang mahu beliau diganti sebagai ketua pembangkang.Atau barangkali Anwar masih mengintai tawaran jawatan idamannya melalui jajaran lain?Jika ini berlaku rakyat akan segera beralih selera. Ini akan mempercepatkan langkah BN untuk berkuasa semula kerana rakyat dah muak dengan percaturan politik kuasa.Masa untuk duduk dan selesaikan perbezaan semakin suntuk.Berbincang mengenai habuan yang akan diterima akan hanya menyemarakkan dendam lama.Isunya adalah mengenai gagasan untuk menyelamatkan negara bukan mengenai janji berapa banyak jumlah e-wallet yang boleh diberi kepada rakyat.Lupakan perangai lama meletakkan 1001 syarat. Ini hanya menyukarkan kata sepakat.Akhirnya hanya jadi aksi separuh masak dan mampu membawa ke garis penamat.Di zaman Rasulullah, sahabat menolak jawatan. Di akhir zaman kita berebut kuasa.Ini kerana sahabat tahu apa yang menunggu mereka di hari pembalasan.Bila tarikh PRU15? Kata setengah pihak ia perlu dilakukan bila ada suasana “feel good”.Menang bola ke atas Bangladesh tak cukup untuk menggambarkan suasana ini.Ia tidak perlu pun jika BN memang benar-benar yakin akan menang besar seperti PRN Melaka dan Johor.Masa semakin suntuk. Berlayarlah. Jangan kalut mempersoal siapa nakhodanya.Fahd Amer adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hong Kong mansuh perintah kuarantin individu dijangkiti Covid-19

Hong Kong memansuhkan perintah kuarantin terhadap individu yang dijangkit Covid-19 bermula 30 Januari ini. Ini sekali gus menghapuskan salah satu sekatan utama terakhir yang dilaksanakan di hab kewangan Asia itu.
Keperluan pemansuhan perintah pengasingan tersebut adalah sebahagian daripada keputusan untuk menukar status keadaan Covid-19 negara itu kepada endemik berbanding penyakit pernafasan akut teruk sejajar langkah serupa yang dilaksanakan China pada 8 Januari lalu.
"Saya memutuskan untuk membatalkan perintah kuarantin untuk pesakit yang dijangkiti Covid. Ini adalah salah satu langkah penting ke arah normalisasi," kata pemimpin negara itu, John Lee pada mesyuarat perundangan hari ini.
Rakyat Hong Kong, bagaimanapun, masih diwajibkan memakai pelitup muka kecuali ketika bersenam.
Minggu lalu, perkhidmatan kereta api berkelajuan tinggi antara Hong Kong dan tanah besar China disambung semula buat kali pertama sejak permulaan pandemik itu.
Pembukaan semula itu berlaku di tengah-tengah gelombang jangkitan besar-besaran di tanah besar selepas China membuat pusingan-U secara drastik terhadap dasar sifar Covid.


CEO Meta mengaku bertanggungjawab isu pengurangan pekerja

Ketua Eksekutif Meta, Mark Zuckerberg mengaku bertanggungjawab ke atas pemberhentian besar-besaran pekerjanya berkuat kuasa pada Rabu, lapor Sputnik memetik laporan Wall Street Journal pada Selasa.
Beribu-ribu pekerja Meta dijangka diberhentikan bagi mengurangkan tenaga kerja dalam sektor teknologi itu dan ia adalah yang pertama dalam sejarah 18 tahun syarikat itu.
Zuckerberg mengumumkan pemberhentian pekerja ketika sesi mesyuarat dengan eksekutif syarikat pada awal Selasa dan mengakui bahawa syarikat itu telah menggaji pekerja terlalu ramai kerana "terlalu optimis" dengan unjuran masa depannya.
Pekerja yang diberhentikan akan mendapat sekurang-kurangnya gaji pemberhentian empat bulan, laporan itu memetik Ketua Sumber Manusia Meta Lori Goler.
Pada September, Meta melaporkan bahawa lebih dari 87,000 pekerja bekerja untuk syarikat itu.


11 jenazah mangsa bot karam dipulangkan ke Indonesia

Proses pemulangan jenazah warga Indonesia yang identiti telah dikenal pasti dalam kejadian bot karam di Tanjung Balau, Kota Tinggi pada 15 Disember lalu, mula dilaksanakan semalam melalui jalan laut.Konsulat Jeneral Republik Indonesia (KJRI) dalam kenyataan hari ini memaklumkan proses pemulangan itu melibatkan 11 jenazah dengan menggunakan Kapal Patroli Polisi Perairan Indonesia KP Laksamana 7012.“Proses serah terima dilaksanakan di Johor Port, di sini kepada Satgas Misi Kemanusiaan Internasional yang terdiri daripada kementerian luar negeri, Kepolisian Republik Indonesia dan Badan Perlindungan Pekerja Migran Indonesia (BP2MI),” menurut kenyataan itu.KJRI turut menzahirkan penghargaan atas bantuan daripada semua pihak yang terlibat dalam proses pemulangan jenazah tersebut ke Indonesia.“KJRI juga ingin menyampaikan ucapan belasungkawa atas pemergian warganegara Indonesia dalam musibah tersebut. Semoga keluarga yang ditinggalkan diberikan ketabahan dan keikhlasan,” menurut KJRI.KJRI pada masa sama menasihati warganegara Indonesia yang akan bekerja di luar negara supaya mengikuti prosedur selamat dan tidak termakan pujukan pihak lain yang boleh membahayakan keselamatan diri sendiri.Pada 15 Disember lepas, sebuah bot membawa kira-kira 50 pendatang tanpa izin warga Indonesia, karam di perairan Tanjung Balau, kira-kira 4.30 pagi yang mengorbankan 21 orang dan 13 terselamat, manakala 16 lagi dipercayai hilang.


‘Berserah kepada Allah’, seperti tertera pada jata negeri Johor

Cogan kata pada jata negeri Johor Darul Takzim ialah “Berserah kepada Allah” .Jata negeri itu adalah tertua di Malaysia, dan ia mula digunakan pada tahun 1860, lebih awal daripada mana-mana jata negeri lain, yang diperkenalkan hanya pada abad ke-20.Termasuk juga Negeri-negeri Melayu Bersekutu (FMS) yang ditubuhkan pada tahun 1895.Sementara perlembagaan negeri Johor yang dikenali sebagai Undang-undang Tubuh Negeri Johor mula digunakan pada tahun 1895.Perlembagaan ini menjadikan Johor sebagai negeri pertama di Malaysia yang mengamalkan sistem raja berperlembagaan.Dalam sejarah negara ini, perlembagaan ini adalah penting kerana ia dijadikan asas oleh Onn Jaafar untuk mempertikaikan kesahihan Malayan Union.Perlembagaan ini menunjukkan adanya “kuasa rakyat” melalui Majlis Mesyuarat Negeri yang kini menjadi Dewan Undangan Negeri (DUN).Walaupun masa itu, pilihan raya negeri (PRN) belum ada, tetapi ahli majlis mesyuarat yang dilantik sultan dari golongan elit berpendidikan pada semangatnya adalah turut mewakili rakyat.Daripada tindakan mempertikaikan Malayan Union ini, maka ia membawa kepada penubuhan Persekutuan Tanah Melayu, kemerdekaan dan akhirnya penubuhan Malaysia.Tentunya cogan kata “Berserah kepada Allah” tidak bermaksud menyerah kepada keadaan tanpa usaha.Ia lebih bermaksud kepada bersikap tenang dan redha terhadap ketentuan takdir setelah segala usaha dilakukan.Sikap tawakal ini suatu sikap dihargai oleh agama Islam.Sebuah lagi negeri yang mempunyai cogan kata serupa ialah Kelantan dengan kata-kata “Berserah kepada Tuhan”.Di peringkat dunia, cogankata rasmi Amerika Syarikat ialah “In God We Trust”.Ia tertera pada wang kertas dolar tetapi tidak pada jata negaranya.Ia juga bermaksud mempunyai keyakinan terhadap Tuhan berhubung apa saja pemberian-Nya.Dengan semangat “Berserah kepada Tuhan”, apa saja pergolakan di Johor, bersama usaha pelbagai pihak bersaing di pentas politik, akhirnya demi ketenangan suasana, rakyat wajar bertawakal terhadap apa yang berlaku dan meneruskan kehidupan seharian mereka.Pengenalan jata negeri dan bendera rasmi pada penghujung kurun ke-19 itu adalah usaha Sultan Abu Bakar menjadikan Johor sebuah negara bangsa moden yang boleh berdiri sama tinggi dengan Britain.Maknanya baginda membawa Johor keluar daripada sistem tradisi kesultanan Melayu kepada monarki berperlembagaan.Warna biru tentera laut atau “Navy blue” pada bendera Johor secara rasminya melambangkan kerajaan dan rakyat.Maknanya rakyat sudah diberi tempat dalam konsep bernegara Johor moden.Pada masa itu, Johor adalah sebuah negara merdeka.Belum ada perjanjian naungan dengan United Kingdom.“State of Johore” itu bermaksud Negara Johor.Perkataan “State” ketika itu masih bermaksud “negara” dan bukan negeri.Hanya kemudian apabila British mewujudkan persekutuan di Malaya, “state” diterjemah menjadi “negeri.”Ketika Onn mengetuai perwakilan ke Ekspo Antarabangsa di San Francisco, Amerika Syarikat (AS) pada tahun 1915, Johor diketengahkan sebagai sebuah negara peserta yang merdeka.Sultan Abu Bakar dikenali sebagai Bapa Johor Moden.Kemunculan baginda berlaku pada zaman negara-negara Asia sedang berubah untuk menjadi moden.Di Jepun ada Maharaja Meiji, di Siam ada Raja Mongkut dan China mempunyai Sun Yat Sen.Tetapi perubahan ini tidak lancar kerana ia diganggu oleh beberapa kuasa Barat yang hendak menakluk negara-negara Asia.Britain, Perancis, Jerman, Rusia, malah AS turut berasak-asak mahu menakluk kesemua wilayah Asia.Sebelum Perang Dunia Pertama, tidak ada kuasa Barat yang mahu menerima adanya negara Asia merdeka.Johor melalui cabaran ini ketika mahu menjadi sebuah negara moden.Perancis dan Jerman turut berlumba mahu mendapatkan tapak di Asia Tenggara.British sudah menguasai di bahagian tengah Semenanjung dan Singapura.Belanda sememangnya menguasai Sumatera termasuk Riau dan pulau Natuna.Realiti geopolitik ini menuntut Johor berhati-hati dengan kuasa-kuasa Eropah termasuk Britain untuk mengelak daripada dijajah dan dikuasai.Ketika inilah cogan kata “Berserah kepada Allah” digunakan dan lagu negeri yang liriknya bermula dengan kata-kata “Allah peliharakan Sultan.”Untuk mengukuhkan identiti dan jati diri Johor, Tanjong Puteri dijadikan ibu kota yang dinamakan Johor Bahru.Kedudukannya yang bukan saja strategik tetapi juga indah, dengan mempunyai esplanade bersama Pantai Lido menghadap Selat Tebrau.Tiga bangunan penting dijadikan mercu tanda Johor moden.Kalau London ada Buckingham Palace, St Paul Cathedral dan Whitehall, maka Johor Bahru memiliki Istana Besar, Masjid Sultan Abu Bakar dan Bangunan Setiausaha Kerajaaan.Bangunan-bangunan gah ini didirikan untuk memantapkan kedudukan Johor sebagai sebuah negara moden.Dalam menghadaapi cabaran geopolitik, Johor menjadi sekutu Britain melalui Perjanjian Inggeris-Johor.Johor menubuhkan angkatan tenteranya pada tahun 1886, satu-satunya negeri yang berbuat demikian.Pasukan yang kini dikenali sebagai Askar Timbalan Setia Johor turut menyertai Perang Dunia Pertama dan Perang Dunia Kedua.Antara syarat penyertaan Johor ke dalam Persekutuan Tanah Melayu ialah pengekalan pasukan itu.Johor seperti banyak bahagian dunia lain turut ditakluk Jepun dalam Perang Dunia Kedua.Dari Johor Bahru, Jepun melancarkan serangan ke atas Singapura.Kejatuhannya sekaligus meruntuhkan empayar British di Asia Tenggara.Penduduk Johor seperti mana tempat-tempat lain juga menanggung kesusahan semasa pendudukan Jepun dan Darurat.Begitu juga rakyat Johor turut menikmati kemakmuran selepas kemerdekaan dan apabila pembangunan pesat dilaksanakan sehingga hari ini.Tahun 1955 menandakan permulaan penyertaan rakyat dalam menentukan wakil mereka dalam majlis perundangan negeri apabila pilihan raya umum diadakan.Usaha sememangnya sentiasa dilakukan tetapi akhirnya rakyat perlu “Berserah kepada Allah” untuk menghadapi realiti bagi meneruskan kehidupan.Apabila melihat ke belakang sejak negara mencapai kemerdekaan, adalah dirasakan bahawa Johor sepatutnya boleh menjadi lebih baik.Masa depan Johor tentunya banyak ditentukan juga oleh kerajaan persekutuan tetapi di peringkat negeri banyak perkara boleh dilakukan untuk memperbaiki keadaan.Di peringkat akhir, sebarang perubahan terletak pada daya cipta dan daya usaha rakyat Johor sendiri.Mereka bukan saja yang memilih wakil dan kerajaan negeri tetapi turut bekerjasama dan menyertai sebarang usaha pembaikan.Dalam PRN yang baru lalu, penekanannya adalah pada golongan muda.Perjalanan politik berlalu secara penggal lima tahun ditandai dengan pilihan raya.Hanya beberapa penggal saja, orang muda akan menjadi golongan tua.Maka semasa muda ini, mereka wajar bingkas bertindak untuk melakukan perubahan.Sepanjang kempen PRN itu terserlah pelbagai isu di setiap kawasan DUN yang menuntut perhatian oleh kerajaan negeri yang bakal mentadbir.Semua kawasan DUN dipertandingkan dan ia membolehkan isu-isu rakyat diketengahkan.Ini kerana kunci kejayaan sebenarnya masih terletak pada kerajinan bekerja dalam apa jua bidang.Ia termasuklah pada usaha secara bijak bagi mencapai penyelesaian secara kreatif dan bersungguh.Serta bebas daripada penyelewengan atau korupsi. Jika tidak, negeri akan kekal sebegitu rupa tanpa perubahan.Lebih-lebih lagi perbezaan akan dirasakan begitu ketara apabila dibandingkan dengan Singapura.Apabila mencecah usia tua, seseorang tidak dapat banyak berbuat apa-apa.Ketika itu, apa yang boleh dilakukan hanyalah “Berserah kepada Allah” untuk meneruskan hidup dengan ketenangan.


Lebih 43,000 masih di pusat pemindahan banjir

Keadaan banjir di lima negeri menunjukkan sedikit tanda positif apabila jumlah operasi pusat pemindahan sementara (PPS) semakin berkurangan, pagi ini.Setakat 8 pagi ini, sejumlah 43,791 orang berada di pusat pemindahan di Pahang, Terengganu, Kelantan, Johor dan Perak berbanding 47,038 mangsa petang semalam.Di Pahang, jumlah mangsa banjir menunjukkan sedikit penurunan iaitu 26,016 mangsa setakat 7 pagi ini, berbanding 27,090 orang petang semalam.Portal Info Bencana Jabatan Kebajikan Masyarakat (JKM) memaklumkan Temerloh masih lagi mencatatkan mangsa banjir tertinggi iaitu 11,547 diikuti Maran (3,002); Lipis (2,421); Pekan (1,968); Raub (1,866); Jerantut (1,663); Kuantan (1,530); Bera (1,383) dan Rompin (636) yang ditempatkan di 290 PPS.Portal berkenaan turut memaklumkan air Sungai Pahang di daerah Bera, Maran, Pekan dan Temerloh melepasi tahap bahaya.Sementara itu, pemegang konsesi Lebuhraya Pantai Timur Fasa 1 (LPT1), ANIH Berhad dalam laman Twitternya memaklumkan laluan di KM126 Chenor-Temerloh masih ditutup di kedua-dua arah.Di Terengganu, jumlah mangsa banjir berkurangan kepada 11,804 orang di 53 PPS, berbanding 13,092 orang pada 3 petang semalam.Ketua Sekretariat Jawatankuasa Pengurusan Bencana Negeri Leftenan Kolonel (PA) Che Adam A Rahman berkata Kemaman masih merekodkan jumlah mangsa tertinggi iaitu 9,424 orang diikuti Dungun (2,292) dan Hulu Terengganu (88).“Penurunan ini kerana ada kawasan di Hulu Kemaman yang banjirnya sudah surut, jadi penduduk terjejas sudah dibenarkan pulang ke rumah masing-masing.  Bagaimanapun, situasi banjir di bandar Chukai masih belum pulih ketika ini,” katanya kepada pemberita hari ini.Selain itu, Jabatan Pengairan dan Saliran melaporkan dua sungai di dua daerah masih melepasi paras bahaya iaitu Sungai Kemaman di Rumah Pam Paya Paman setinggi 5.83m dan Sungai Dungun di Jambatan Jerangau setinggi 13.04m.Di Kelantan, sebanyak 4,633 orang daripada 1,386 keluarga masih ditempatkan di 60 PPS membabitkan enam jajahan negeri itu.Berdasarkan aplikasi Info Bencana JKM, Kuala Krai masih kekal mencatatkan jumlah mangsa tertinggi iaitu 2,400 orang diikuti Pasir Mas (1,592); Tanah Merah (406); Gua Musang (149); Jeli (64) dan Kota Bharu (22).Portal infobanjir.water.gov.my memaklumkan setakat 7 pagi ini, lima sungai di negeri itu merekodkan bacaan melepasi paras bahaya iaitu Sungai Kelantan di Kuala Krai (25.38 meter), Sungai Kelantan di Kusial Tanah Merah (17.36m), Sungai Kelantan di Jeti Kastam (5.04m), Sungai Golok di Rantau Panjang (10.42m) dan Sungai Golok di Kuala Jambu (2.92m).Di Johor, sebanyak 1,207 mangsa daripada 305 keluarga masih berada di 13 PPS pagi ini, menurut Pengerusi Jawatankuasa Kesihatan dan Alam Sekitar negeri R. Vidyananthan.Beliau berkata daripada jumlah tersebut, 578 orang daripada 137 keluarga berada di dua PPS di Kluang; 320 mangsa daripada 85 keluarga di lima PPS di Mersing; 148 orang daripada 35 keluarga (tiga PPS di Kota Tinggi); 89 orang daripada 24 keluarga di dua PPS di Segamat dan 72 mangsa daripada 24 keluarga di sebuah PPS di Johor Bahru.“Setakat ini, dua jalan iaitu Jalan Haji Suhud di Johor Bahru dan Jalan Tanah Abang di Mersing masih ditutup kepada semua kenderaan,” katanya dalam kenyataan di sini, hari ini.Di Perak, seramai 131 mangsa banjir daripada 35 keluarga masih ditempatkan di tiga PPS di daerah yang terjejas.Menurut portal Info Bencana JKM, daerah Hilir Perak mencatatkan angka tertinggi mangsa banjir iaitu 108 orang diikuti Hulu Perak (16) dan Perak Tengah (tujuh).Menurut infobanjir.water.gov.my, paras Sungai Perak di Kuala Kenderong dan Tasik Temenggor di Hulu Perak serta di Kampung Gajah dalam daerah Perak Tengah kini pada tahap amaran selepas masing-masing mencatat bacaan 112.31m, 247.15m serta 6.71m, setakat 7 pagi ini.


Banduan cipta lagu penghormatan buat negara dari bilik akhir di Singapura

Seorang banduan Malaysia yang menunggu hukuman mati di Singapura mencipta sebuah lagu sebagai penghormatan kepada mereka yang berjuang dan berkorban untuk negara, karya keduanya sejak dimasukkan ke penjara tujuh tahun lalu.Ini merupakan lagu kedua ciptaan Pannir Selvam Pranthaman, seorang banduan warga Malaysia yang dijatuhkan hukuman mati pada 2017 kerana membawa dadah ke republik itu.Lagu pertamanya, “Arah Tuju” yang dinyanyikan Santesh Kumar, diterbitkan pada April lepas.Karya terbarunya, “Bukan Sekadar Hikayat”, akan dinyanyikan oleh seorang penyanyi rap India tempatan, Samson Thomas, atau lebih dikenali sebagai Saint TFC.Bercakap kepada MalaysiaNow, adik kepada Pannir, Angelia Pranthaman berkata ia adalah caran abangnya untuk menunjukkan penghargaan kepada negara walaupun berada di penjara dan menunggu hukuman mati.“Sudah pasti kita akan dapat ‘arah tuju’ ke mana perjalanannya akan pergi,” katanya menjelaskan kesinambungan dari lagu pertama itu.Angelia Pranthaman (kiri) dan Pastor Prince Jon (kanan)berkata sesuatu kepada Saint T.F.C ketika melakukan susunan muzik Bukan Sekadar Hikayat.Thomas, yang mengubah muzik untuk “Bukan Sekadar Hikayat” berkata ia adalah suatu penghormatan kepada dirinya bagi menjayakan projek ini.“Saya sentiasa cintakan negara ini,” katanya.“Untuk lihat seseorang letakkan pemikiran dan perasaan saya di atas sehelai kertas buatkan saya rasa tergolong dalamnya. Ia membuatkan saya rasa seperti saya adalah sebahagian daripada sesuatu yang lebih besar daripada diri saya sendiri.”Beliau dan tiga komposer lain mengambil masa tiga minggu untuk menyempurnakan melodi dan muzik untuk “Bukan Sekadar Hikayat”.Katanya, walaupun lagu itu bernada gelap namun ia menjelaskan emosi Pannir.Dia menambah lirik yang disesuaikan dalam korus pada rangkap kedua lagu, adalah “indah” dan “datang dari tempat yang betul-betul ia berlaku”.“Lagu ini bukan hanya mengenai kisah yang ada di Malaysia,” katanya.“(Karya) ini mewakili bagaimana seseorang layak mendapat peluang kedua. Ia juga menggambarkan bagaimana betulkan kesalahan yang pernah dilakukan sangat penting. Apabila anak anda jatuh, anda tidak hukum anak itu, anda suruh dia berjalan dengan betul.”Karya ini akan menjadi lagu dalam Bahasa Melayu kedua bagi Thomas, yang kini sudah menerbitkan 43 lagu.Lagu pertamanya dalam bahasa kebangsaan, “Aku Tak Akan Lupa”, dilancarkan tahun lalu.“Bukan Sekadar Hikayat” akan dilancarkan dalam acara maya pukul 8 malam pada 13 September, dengan kerjasama NGO Lawyers for Liberty dan kumpulan hak asasi Amnesty International.Lagu itu juga akan turut dimuat naik di laman Facebook Sebaran Kasih pada tarikh pelancaran.Saint T.F.C menjelaskan proses pembuatan lagu yang ditulis banduan akhir Pannir Selvam, lagu tersebut akan dilancarkan pada 13 September 2021 ini di Facebook Sebaran Kasih.Naib presiden Sebaran Kasih, Prince Jon menggesa rakyat Malaysia untuk mendengar lagu tersebut ketika ia dilancarkan nanti.“Kami melakukan ini bukan untuk jadi terkenal atau membuat keuntungan. Kami tidak dapat apa-apa. Apa yang kami mahu adalah berkongsi tentang kasih sayang dan pengampunan,” katanya dan menambah organisasinya sedang mengusahakan lagu ketiga, “Di Sebalik Pintu Besi”.Sementara itu, Angelia menceritakan beliau sentiasa mengenang abangnya yang akan bakal menjalani hukuman mati di Singapura.“Pannir mencintai Malaysia,” katanya.“Dia mahu kembali. Dia masih terkilan kerana akan hadapi kematian di Singapura. Dia mahu mati di sini.“Dia beritahu saya bagaimana dia sentiasa teringat kenangan mengibarkan bendera dan menyaksikan perarakan Merdeka.”


SPRM siasat 5 pegawai Mara Corp berkait isu salah guna kuasa hari ini

Lima pegawai Majlis Amanah Rakyat (MARA) yang dikaitkan dengan isu integriti dan salah guna kuasa, membabitkan anak syarikat agensi itu, MARA Corporation (Mara Corp) akan dipanggil memberi keterangan di Ibu Pejabat Suruhanjaya Pencegahan Rasuah (SPRM) Putrajaya hari ini.Sumber SPRM berkata kelima-lima individu berkenaan merupakan 17 individu yang telah dikenal pasti bagi membantu siasatan kes berkenaan.“Selain lima orang pegawai Mara berkenaan, turut akan dipanggil untuk dirakam keterangan adalah empat lagi anggota lembaga pengarah Mara Corp, empat orang pegawai Mara, tiga pegawai bank dan seorang pegawai daripada Suruhanjaya Syarikat Malaysia.“Setakat hari ini, seramai 14 saksi telah dirakam keterangan mereka membabitkan seramai empat orang ahli lembaga pengarah Mara Corp, tujuh individu daripada pengurusan Mara Corp, dua orang pegawai Mara dan seorang kakitangan syarikat setiausaha korporat,” kata sumber itu kepada Bernama hari ini.Sementara itu, sumber SPRM memberitahu dalam serbuan SPRM ke ibu pejabat Mara dan Mara Corp dan sebuah syarikat setiausaha korporat pada Isnin lepas, SPRM telah merampas antaranya dokumen terdiri daripada kertas cadangan dan minit mesyuarat lembaga pengarah, dokumen kewangan dan senarai gaji serta dokumen membabitkan sumber manusia.Pada Ahad lepas, kelima-lima individu yang dikaitkan dengan salah laku berkenaan telah membuat laporan polis di ibu pejabat Polis Dang Wangi dan menafikan pembabitan mereka dalam isu berkenaan.Sabtu lepas, SPRM mengesahkan menerima satu laporan berhubung dakwaan isu integriti melibatkan beberapa pegawai kanan Mara, yang sedang disiasat secara dalaman oleh agensi itu.


Mesyuarat khas SPR tentukan tarikh PRN Johor Februari depan

Satu mesyuarat khas untuk menentukan tarikh Pilihan Raya Negeri (PRN) Johor ke-15 akan diadakan pada 9 Februari ini, kata Setiausaha Suruhanjaya Pilihan Raya Malaysia (SPR) Ikmalrudin Ishak.Beliau dalam satu kenyataan hari ini berkata SPR telah menerima pemakluman rasmi berhubung pembubaran Dewan Undangan Negeri (DUN) Johor Penggal ke-14 daripada Speaker DUN Johor semalam.Berdasarkan Fasal (4) Perkara 23 Bahagian Kedua, Undang-Undang Negeri Johor, Undang-Undang Tubuh Kerajaan Johor 1895, satu pilihan raya hendaklah diadakan dalam tempoh 60 hari dari tarikh pembubaran DUN itu, katanya.Ikmalrudin berkata mesyuarat khas itu akan dipengerusikan oleh Pengerusi SPR Abdul Ghani Salleh bagi membincangkan beberapa tarikh penting PRN itu.“Ia termasuk tarikh writ pilihan raya, hari penamaan calon, hari pengundian, daftar pemilih yang akan digunakan dan lain-lain persiapan bagi melaksanakan pilihan raya tersebut,” katanya.Sabtu lepas, Sultan Johor Sultan Ibrahim Sultan Iskandar berkenan menandatangani watikah pembubaran DUN Johor untuk memberi laluan kepada PRN Johor.Kerajaan negeri sebelum ini diterajui Barisan Nasional (BN) dengan 28 kerusi merangkumi Umno (14 kerusi), MIC (dua), Bersatu (11) dan PAS (satu) manakala Pakatan Harapan dengan 27 kerusi iaitu DAP (14), PKR (tujuh) dan Amanah (enam).Menteri Besar Johor Hasni Mohammad dilaporkan berkata BN memerlukan mandat baharu daripada rakyat bagi meneruskan program-program rakyat memandangkan majoriti tipis telah menyebabkan kerajaan negeri berjalan berdasarkan “ihsan pembangkang”.


Ketua pengarah perkhidmatan awam diberhentikan

Ketua Setiausaha Negara Mohd Zuki Ali hari ini mengumumkan keputusan kerajaan untuk menamatkan perkhidmatan Mohd Shafiq bin Abdullah sebagai Ketua Pengarah Perkhidmatan Awam berkuat kuasa 12 Disember 2022.
Dalam sebuah kenyataan, Zuki berkata penamatan ini adalah selaras dengan peraturan 49(3) Peraturan-Peraturan Pegawai Awam (Kelakuan dan Tatatertib) 1993.
Beliau turut berkata Shafiq dibersarakan mengikut Akta Pencen 1980 yang membolehkan beliau menikmati semua faedah persaraan.
“Keputusan ini diambil setelah melalui semua prosedur bagi Penamatan Demi Kepentingan Awam (PDKA) dan diteliti keteraturannya oleh Jabatan Peguam Negara.
“Saya bagi pihak kerajaan merakamkan setinggi-tinggi penghargaan dan terima kasih kepada Mohd Shafiq Abdullah atas jasa dan khidmat bakti beliau kepada negara sebagai penjawat awam,” katanya.
Berita Shafiq bakal ditamatkan perkhidmatan beredar selepas Ketua Setiausaha Perbendaharaan Asri Hamidin dilaporkan akan digugurkan daripada perkhidmatannya di Kementerian Kewangan.
Sumber berkata Perdana Menteri Anwar Ibrahim berkata semasa mesyuarat pertama di kementerian kewangan bahawa ketua setiausaha perbendaharaan akan digantikan.


Apabila wanita dipinggirkan dalam kempen PRU

Menjelang Pilihan Raya Umum ke-15 (PRU15), ahli politik digesa untuk mengambil kira pandangan kumpulan majoriti yang besar tetapi sering diam dan diabaikan sedangkan mereka mewakili hampir semua isi rumah dalam negara: Mereka ialah golongan ibu, suri rumah dan wanita bekerja.
Meskipun penglibatan mereka dilihat semakin ketara dalam Parlimen, masih wujud keraguan bahawa pandangan mereka terhadap politik tempatan tidak diberi peluang setara dengan golongan lelaki dan bapa.
Ini menjadikan ramai beranggapan perbincangan politik hanyalah “kelab” untuk lelaki dewasa.
Nurul Diyana Adli, seorang jururawat di sebuah hospital swasta di Kelana Jaya, Selangor berkata golongan wanita tanpa mengira latar belakang pendidikan dan ekonomi adalah kunci utama pergerakan politik dan pembangunan masyarakat.
Bercakap kepada MalaysiaNow, Diyana berkata tiada golongan yang lebih memahami isu semasa dan keperluan masyarakat berbanding ibu dan suri rumah.
“Siapa yang lebih peduli perihal cuti bersalin ibu dan bapa berbanding golongan wanita sendiri? Yuran taska dan belanja sekolah anak-anak siapa yang buat kira-kira kalau bukan ibu atau suri rumah?
“Saya pasti kalau calon-calon pemimpin ambil masa berbual dengan orang-orang macam kami, banyak isu-isu sebenar yang akan diketengahkan berbanding masalah besar seperti rasuah yang sering disebut tapi tiada penyelesaiannya,” kata Diyana yang juga ibu kepada dua orang anak perempuan berusia 11 dan lapan tahun.
Tambahnya lagi, masalah seperti kenaikan harga barang dan kelemahan sistem pendidikan tidak pernah diberikan perhatian secara serius jika bukan golongan wanita khususnya para ibu yang memperjuangkannya dari peringkat awal sehingga menjadi perhatian pembuat dasar dan perbincangan umum.
“Tidak satu pun daripada isu-isu ini dilihat sebagai hal utama sebelum wanita bercakap mengenainya.
“Sebab kami yang berurusan dengan benda-benda ini setiap hari.”
Beberapa kajian akademik di Malaysia menulis dapatan mereka mengatakan golongan wanita seringkali dijauhi untuk berbicara mengenai politik disebabkan beberapa faktor.
Pertama, faktor emosi.
Golongan ibu dan suri rumah digambarkan sebagai individu yang banyak menguruskan hal rumahtangga dilihat sebagai agresif dan cepat marah kerana terlalu letih.
Ini menyebabkan ramai pihak meletakkan mereka di luar daripada senarai untuk berbincang tentang politik semasa.
Manakala bagi golongan wanita bekerjaya pula boleh diletakkan pada dua kategori sama ada mereka sudah berkahwin ataupun tidak.
Sekiranya masih bujang, golongan ini pula dilihat sebagai lebih beremosi kerana susah mendapatkan jodoh dan terlalu berfikiran negatif terhadap sesuatu perkara.
Sekali lagi, pandangan mereka tentang pembentukan dasar negara disisihkan.
Bagi wanita bekerjaya yang sudah berkahwin, mereka mungkin termasuk dalam golongan ibu sekiranya memiliki anak ataupun hanya golongan bekerja sekiranya belum memiliki anak.
Wanita bekerjaya yang belum memiliki anak lazimnya mendapat perhatian ramai pihak kerana dianggap sebagai lapisan masyarakat yang ideal.
Ini kerana keupayaan untuk bekerja dan memiliki kuasa ekonomi sendiri tetapi pada masa sama mampu merancang pembinaan keluarga.
Mereka ini dilihat sebagai golongan wanita yang seimbang dalam segala aspek termasuk kewangan, emosi dan kesihatan mental.
Bagaimanapun, keperluan setiap kategori di atas adalah berbeza.
Golongan ibu dan suri rumah yang menguruskan anak-anak memerlukan kepentingan yang berbeza berbanding golongan wanita bekerja bujang.
Misalnya, wanita bujang tidak perlu fikir tentang turun naik harga pasaran susu bayi dan beban kewangan untuk menguruskan anak-anak bersekolah.
Manakala golongan suri rumah pula tidak akan memahami tekanan psikologi di tempat kerja yang dihadapi oleh golongan wanita bekerjaya.
Perkembangan ini menyebabkan wanita sukar mendapat tempat dalam perbincangan umum tentang politik semasa kerana wanita dan lelaki tidak bermula daripada garisan yang sama.
Ini juga sudah menjadi sebahagian daripada budaya di kebanyakan negara.
Apabila golongan lelaki bercakap mengenai politik, tiada kategori diletakkan ke atas mereka berbanding golongan wanita.
Sebagai contoh, dalam pergerakan parti politik, wanita masih diletakkan sebagai sayap parti sekaligus menutup ruang untuk mereka mengepalai sesebuah parti.
Kempen tidak mesra wanita
Sementara itu, seorang peniaga pasar malam mahu dikenali sebagai Kak Yah Mahadi berkata, kempen pilihan raya di tempatnya mengundi tidak mesra dengan golongan wanita apabila calon hanya banyak mendekati lokasi-lokasi yang menjadi tumpuan golongan lelaki seperti masjid dan kedai-kedai kopi.
Menurut Kak Yah, dia sudah menjadi pengundi di Parlimen Puchong sejak tiga penggal lalu.
Dia mengakui dirinya dan rakan-rakan wanita lain tidak pernah didekati oleh calon pilihan raya setiap kali musim mengundi.
“Nak bagitahu harga tomato mahal pun susah, nak jumpa muka (calon) payah sangat. Dulu beli tomato tiga biji baru harga RM1. Sekarang, satu biji pun dekat RM1.
“Bila orang datang beli sayur, mereka merungut kita jual mahal. Tapi harga sekarang semua dan naik. Peniaga pun memasak kat rumah. Macam saya, kena beli juga sayur walaupun saya sendiri menjual sebab keluarga nak makan.
“Tapi tiada yang nak dengar, tulis di Facebook bukan boleh viral (tular) pun,” katanya kepada MalaysiaNow ketika tinjauan ke tapak pasar malam di Presint 2, Putrajaya.
Bagaimanapun, kata ibu kepada empat orang anak itu, niatnya bukan mahu golongan wanita menonjolkan diri apabila bercakap tentang politik.
Hasratnya cuma mahukan ahli politik yang cakna dan mesra dengan wanita terutamanya golongan ibu dan suri rumah.
Ini memandangkan, golongan itu tidak mempunyai pekerjaan dan pendapatan selain bergantung kepada tanggungan oleh suami sebagai ketua keluarga.
“Kita bukan mahu duit kerajaan. Kalau boleh, kerajaan baru usahakan turun harga-harga barang yang mahal supaya boleh berjimat untuk belanja keluarga.”
Pandangan Kak Yah senada dengan pelanggannya Norizan, seorang pembantu tadika swasta di Puchong.
Katanya, apabila pemimpin tidak mesra dengan pendapat golongan wanita, ianya boleh dikesan dengan kelemahan infrastruktur dan fasiliti yang disediakan kerajaan.
“Bila kita ambil serius pandangan ibu bekerja dan suri rumah, tidak akan ada isu nurseri tak disediakan di pejabat, tempat tukar lampin bayi tak disediakan di hospital kerajaan dan ruang menyusu bayi di kawasan awam.
“Semua ini tak akan jadi isu sebab pertamanya, ahli politik dengar cakap ibu, suri rumah dan wanita bekerja.”


Dr Noor Hisham jalani kuarantin di rumah

Menjalani kuarantin di rumah jelas tidak menghalang Ketua Pengarah Kesihatan Dr Noor Hisham Abdullah melaporkan perkembangan semasa situasi Covid-19 kepada rakyat Malaysia dengan beliau dijadualkan memanfaatkan laman sosial untuk berbuat demikian hari ini.Menurut kenyataan Unit Komunikasi Korporat Kementerian Kesihatan (KKM), “Jeneral Perang” mereka dijangka mengadakan sidang media secara langsung melalui laman rasmi Facebook KKM dari kediamannya tanpa kehadiran petugas media pada 5.30 petang ini.Mengulas lanjut perkara itu kepada Bernama, Noor Hisham berkata: “Kita boleh mengadakan sidang media secara maya setiap hari dan saya tetap akan menjawab soalan daripada media.”Noor Hisham kini menjalani kuarantin kendiri di kediamannya berikutan beliau turut menghadiri mesyuarat di Jabatan Perdana Menteri pada Sabtu lepas yang dihadiri Menteri di Jabatan Perdana Menteri (Hal Ehwal Agama) Zulkifli Mohamad Al-Bakri yang disahkan positif Covid-19.Susulan pengesahan itu, Noor Hisham membatalkan sidang media yang dijadualkan semalam.Sejak Covid-19 melanda negara akhir Disember lalu, Noor Hisham dan pasukannya mengadakan sidang media secara rutin bagi memaklumkan mengenai situasi semasa pandemik Covid-19 di KKM, Putrajaya.Sidang media hari ini boleh diikuti di https://www.facebook.com/kementeriankesihatanmalaysia.


Selepas Wee, pengimport telur kini ancam mahu saman Azmin

Syarikat tunggal yang diberi kontrak khas untuk mengimport telur dari India menyerang pemimpin Bersatu Mohamed Azmin Ali, mengancam untuk menyaman bekas menteri perdagangan antarabangsa dan industri itu hanya beberapa hari selepas menghantar surat tuntutan kepada Presiden MCA Wee Ka Siong.
Ancaman terbaru syarikat itu, J&E Advance Tech Sdn Bhd, hadir dua hari selepas ucapan Azmin yang mengatakan sebuah syarikat dikaitkan dengan ahli perniagaan kontroversi Deepak Jaikishan dianugerahkan kontrak itu melalui rundingan terus.
Syarikat tersebut dalam satu kenyataan yang dilampirkan bersama serangan terhadap kecenderungan politiknya, berkata Azmin terdesak “untuk mencipta suatu pengalihan dari isu bagi mengambil pendekatan ‘pintu belakang’ kegemarannya dengan menggunakan ‘lame spin’ dari suatu pengimportan telur biasa kepada satu senario palsu mengenai ‘rundingan terus’ oleh Kerajaan Malaysia untuk ‘membeli telur import’ dari kami”.
Menurut syarikat itu ia hanya mengimport telur sebagai “langkah sementara” semasa musim perayaan bagi membantu menyelesaikan kekurangan yang serius di pasaran “yang menyebabkan kami memohon kebenaran daripada kerajaan Malaysia untuk mengimport telur”.
Semakan di Suruhanjaya Syarikat Malaysia (SSM) menunjukkan dua pemegang saham dalam syarikat itu iaitu Jeena Giri dan Shahrizal Ahmad, kedua-duanya adalah pemegang saham berjumlah RM850,000.
Azmin tidak menamakan J&E Advance Tech dalam ucapannya di pusat tarbiyyah PAS di Gombak semasa majlis yang dihadiri pemimpin tertinggi Perikatan Nasional (PN) pada malam Sabtu.
Bulan lalu, syarikat yang sama menghantar surat tuntutan kepada Wee berhubung perbahasannya di Parlimen yang mempersoalkan kualiti telur dari India.
Wee berkata kiriman surat peguam itu menghairankan kerana ucapan itu dibuat atas kapasitinya sebagai wakil rakyat yang berucap di Dewan Rakyat, malah beliau juga tidak menamakan mana-mana pihak.
"Saya tidak menyebut nama tetapi saya masih kena saman," katanya.
Minggu lalu, sebuah blog mempersoalkan kaitan Deepak dalam langkah mengimport telur dari India, dan menerbitkan gambarnya bersama Mohamad Sabu sewaktu penerbangan mereka ke Chennai, India.
MalaysiaNow cuba mendapatkan maklum balas daripada Mohamad dan Deepak untuk mengesahkan gambar tersebut namun tidak berjaya.
Nama Deepak menjadi perhatian selepas mendakwa bekas perdana menteri Najib Razak dan isterinya Rosmah Mansor terlibat dalam pembunuhan warga Mongolia Altantuya Shaariibuu pada 2006.
Beliau juga menyaman Najib dan Rosmah atas dakwaan konspirasi yang didakwanya menyebabkan beliau mengalami kerugian.


Sime Darby, Unicef lancar taman permainan inklusif untuk kanak-kanak

Sime Darby Property secara rasmi melancarkan taman permainan kanak-kanak inklusif, sempena Hari Orang Kurang Upaya Sedunia yang turut disambut pada hari ini.Taman permainan itu dibina di tengah-tengah bandar Elmina, sebuah penempatan baru di Subang, Selangor.Pembukaan itu menandakan satu langkah ke hadapan oleh Tabung Kanak-Kanak Pertubuhan Bangsa-Bangsa Bersatu (Unicef) dan Sime Darby dalam usaha membina komuniti yang sepenuhnya melibatkan kanak-kanak kurang upaya (OKU).Taman permainan ini direka dengan kerjasama kanak-kanak kurang upaya dan normal, keluarga mereka serta beberapa organisasi OKU terkemuka.Pada 2017, Unicef mengeluarkan satu laporan bertajuk “Kanak-kanak Kurang Upaya di Malaysia”, yang mendedahkan mengenai kesedaraan awam yang rendah, kebanyakannya bersikap negatif dan sering mengecualikan kanak-kanak OKU.Apabila pihak Unicef berkongsi hasil dapatan laporan itu dengan Sime Darby Property, mereka berikrar untuk menjadi “Wira Kebersamaan” bagi kanak-kanak kurang upaya.Sime Darby ketika itu dalam proses membangunkan Bandar Elmina yang berkonsep kelestarian dan kebersamaan menyahut cabaran melibatkan kanak-kanak OKU sebagai sebahagian daripada rancangan pembangunan mereka.Taman permainan ini direka dengan kerjasama kanak-kanak kurang upaya dan normal, keluarga mereka serta beberapa organisasi OKU terkemuka.Hasilnya adalah taman permainan Elmina.Ia merupakan yang pertama seumpamanya di Malaysia yang memberi akses tidak terhad kepada kanak-kanak normal mahupun OKU.Salah satu hadiah terbaik kita dapat berikan kepada anak-anak kita adalah membenarkan mereka bermain, kebebasan untuk meneroka, menemui, bergerak dan bergembira.Atas alasan itu, Unicef dan Sime Darby percaya adalah amat penting untuk negara tidak membiarkan anak-anak OKU ke belakang dalam soal bermain.Tahun 2020 dan krisis Covid-19 memberi kita peluang untuk mengimpikan dunia yang lebih baik buat kanak-kanak OKU.Tahun ini akan melabuhkan tirainya dan mengharapkan akan sebuah masa hadapan pasca Covid-19, dan Malaysia berpegang kepada komitmen Matlamat Pembangunan Mapan.Prinsip utama matlamat itu adalah untuk memastikan tidak ada kanak-kanak yang ditinggalkan ke belakang.Kebersamaan adalah hak untuk dinikmati oleh semua kanak-kanak tanpa mengira kekurangan, dan ia bukan satu keistimewaan untuk segelintir sahaja.


Zafrul, 3 menteri lain antara yang bantah ‘hadiah’ rumah RM100 juta kepada Najib?

Tengku Zafrul Aziz dan beberapa menteri lain mewakili beberapa parti utama dalam kerajaan membantah tindakan Perdana Menteri Ismail Sabri Yaakob untuk meluluskan pemberian tanah premium dan rumah mewah kepada pemimpin Umno Najib Razak, menurut sumber yang rapat dengan beberapa anggota Kabinet.MalaysiaNow difahamkan selain menteri kewangan yang digasak hebat di Dewan Rakyat hari ini berhubung pendedahan hartanah bernilai RM100 juta akan dibina untuk bekas perdana menteri itu, beberapa menteri lain juga turut menyatakan ketidaksenangan mereka berhubung tindakan tersebut.Antara mereka termasuklah Mohamed Azmin Ali dari Bersatu, Khairy Jamaluddin (Umno) dan Tuan Ibrahim Tuan Man (PAS), yang kesemuanya merupakan pemimpin utama parti-parti yang menganggotai Kabinet Ismail.Ketika diasak, sumber tersebut enggan mendedahkan butiran mengenai apa yang berlaku dalam perbincangan Kabinet berkenaan perkara itu.MalaysiaNow, yang pertama kali mendedahkan butiran “hadiah” kepada Najib minggu lalu, tidak dapat mengesahkan dengan menteri-menteri yang dinamakan atau rakan mereka yang mengambil pendirian serupa dalam Kabinet.Sekurang-kurangnya seorang menteri memberikan respons, mengatakan butiran mesyuarat Kabinet tersebut adalah sulit.Pendedahan: Najib bakal dapat rumah percuma bernilai RM100 juta di kejiranan mewah KLDr M pertikai rumah bernilai RM100 juta untuk ‘penyangak’Pada 12 November, MalaysiaNow melaporkan Najib memohon “keistimewaan” daripada kerajaan dalam bentuk sebuah hartanah kediaman berkeluasan 2.8 ekar bernilai RM100 juta.Najib juga mengesahkan permohonan tersebut di Facebook, dengan menyerang bekas perdana menteri Dr Mahathir Mohamad yang membangkitkan perkara tersebut di Dewan Rakyat hari ini.Bekas perdana menteri Najib Razak.Najib berkata beliau hanya menyewa sebuah banglo untuk menempatkan pejabatnya.“Malah pejabat bekas perdana Menteri saya cuma satu banglo disewa di Bukit Pantai. Bukan kompleks besar macam perdana leadership foundation Mahathir.“Anak-anak saya pun bukan bilionair macam anak-anak dia,” kata Najib sambil menambah berita mengenai permohonannya itu sengaja diterbitkan pada Pilihan Raya Negeri (PRN) Melaka.Terdahulu, Mahathir membangkitkan perkara tersebut ketika mencelah ucapan Zafrul dalam perbahasan Belanjawan 2022 di Dewan Rakyat.“Saya sendiri masa jadi PM 22 tahun.. saya tak ambil satu keping tanah pun.. Cuma pencen saya sahaja.“Tapi ini buat kerja sekian lama, curi duit, seleweng duit, salah guna duit, salah guna kuasa, dapat hadiah RM100 juta.” katanya.Tanah premium tinggi“Keistimewaan” kepada Najib turut termasuk penganugerahan pemilikan sebuah tanah premium dengan keluasan lebih 120,000 meter persegi di Bukit Petaling, kawasan kejiranan eksklusif di tengah-tengah Kuala Lumpur, selain pembinaan banglo di kawasan itu melibatkan kos RM100 juta.Gambar dari udara oleh MalaysiaNow turut menunjukkan plot tanah di Bukit Petaling, sebuah kawasan tanah tinggi eksklusif di ibu negara.Permohonan Najib tersebut dibuat di bawah peruntukan Akta Ahli Parlimen (Saraan).Akta tersebut membenarkan tiga jenis elaun perumahan dalam bentuk penghargaan daripada kerajaan dan boleh dipilih sama ada dalam bentuk rumah kerajaan lengkap dengan segala keperluan, elaun RM10,000 sebulan jika beliau memilih untuk tinggal di kediaman sendiri atau pemilikan sebuah rumah yang dihadiahkan oleh kerajaan.Pemandangan dari udara Bukit Petaling (latar depan) di mana terletaknya kira-kira 2.8 ekar tanah bagi pembinaan rumah bekas perdana menteri Najib Razak yang disabitkan kesalahan jenayah memakan kos sekitar RM100 juta.Difahamkan, Najib memilih pilihan ketiga, setahun selepas digulingkan pada 2018 selepas Pilihan Raya Umum ke-14 (PRU14) dan sekali lagi pada tahun lalu, beberapa bulan sebelum beliau disabitkan bersalah bagi kes rasuah melibatkan skandal 1MDB susulan lawatan ke lot tanah tersebut awal tahun ini.Sejak ditumbangkan daripada kuasa dan berdepan puluhan pertuduhan rasuah, Najib menjenamakan semula dirinya sebagai jaguh rakyat biasa menggunakan slogan “Bossku” yang digunakan secara meluas di platform media sosial.Beberapa serbuan susulan kejatuhannya, pihak berkuasa menyita senarai panjang barangan mewah termasuk barangan kemas, jam tangan, beg tangan mewah yang bernilai ratusan juta ringgit di mana penyiasat mempercayai ia berkait dengan skandal 1MDB.Tahun lalu, Mahkamah Tinggi memutuskan hukuman penjara 12 tahun dan denda RM210 juta selepas mendapati beliau bersalah bagi tujuh pertuduhan jenayah pecah amanah, pengubahan wang dan salah guna kuasa melibatkan RM42 juta dana SRC International yang berkait 1MDB.Bulan lalu, beliau juga memenangi permohonannya terhadap tuntutan Lembaga Hasil Dalam Negeri (LHDN) bagi menangguhkan pembayaran kira-kira RM1.7 bilion cukai tertunggak.Pada Ogos, sejumlah RM114 juta tunai yang disita pada 2018 dikembalikan kepada beliau, susulan kegagalan kerajaan untuk membuktikan wang tersebut diseleweng dari 1MDB.


Pendekatan baharu pastikan agihan subsidi bersasar lebih fokus, kata Rafizi

Pendekatan berasaskan pendapatan boleh belanja bersih isi rumah  bakal dilaksanakan Januari tahun depan sebagai langkah penstrukturan ekonomi untuk pengagihan subsidi bersasar yang lebih fokus, kata Menteri Ekonomi Rafizi Ramli.
Beliau berkata pendekatan ketika ini yang lebih tertumpu kepada pendapatan B40, M40 dan T20 tidak menggambarkan sepenuhnya dari segi perbandingan kemampuan satu isi rumah ke isi rumah lain, meliputi bilangan tanggungan anak dan lokasi individu.
Rafizi berkata pendekatan baharu itu akan diintegrasikan dengan  inisiatif Pangkalan Data Utama (Padu) yang diumumkan Perdana Menteri Anwar Ibrahim baru-baru ini sebagai usaha penggabungan maklumat sosioekonomi bagi setiap isi rumah dalam negara bagi memperkemaskan pelaksanaan subsidi bersasar.
“Apabila kami dapat capai tahap itu (pendapatan boleh belanja bersih isi rumah), kami akan dapat gambaran lebih jelas kebolehbandingan  pendapatan boleh belanja bersih untuk isi rumah dan itu akan membolehkan kami memperhalusi sebarang program kerajaan dan subsidi bersasar sewajarnya,”   katanya dalam sidang media di sini hari ini.
Ditanya sama ada pengagihan subsidi bersasar turut meliputi subsidi petrol RON95, beliau berkata kerajaan akan menumpukan kepada komponen subsidi elektrik dan diesel yang telah diumumkan serta memantau keberkesanannya dahulu sebelum mengumumkan sebarang keputusan bagi subsidi RON95.
“Bila kita mula beralih kepada (subsidi) RON95, sudah tentu pertimbangannya lebih besar, melibatkan lebih ramai dan keluarga daripada setiap isi rumah. Sebab itu kita akan memastikan Padu tersedia menjelang 2024 serta sebarang keputusan mengenai bagaimana untuk menyasarkan RON95 itu boleh dibuat dengan mudah,” katanya.
Rafizi berkata Kementerian Ekonomi akan menyelaraskan dengan kementerian dan agensi lain agar pelaksanaan projek kecil mesra rakyat di seluruh negara dipercepatkan sebagai usaha membantu pertumbuhan ekonomi negara.
“Satu langkah yang kita akan ambil untuk pastikan bahawa perbelanjaan kerajaan akan berterusan dan untuk beri tumpuan kepada projek kecil yang mana proses perolehan dan kelulusan itu boleh dipermudahkan dan dipercepatkan,” katanya.


TMJ cadang tambah baik akta, audit pusat jagaan elak kes dera kanak-kanak

Tunku Mahkota Johor Tunku Ismail Sultan Ibrahim berkenan mengemukakan tiga cadangan kepada kerajaan bagi memastikan kes penderaan seperti kes Bella tidak lagi berulang.Baginda menerusi pertemuan dengan Menteri Pembangunan Wanita, Keluarga dan Masyarakat Rina Harun di Royal Johor Polo Club bertitah mencadangkan kerajaan agar menambah baik dengan segera undang-undang seperti Akta Kanak-Kanak 2001.“Ia (penambahbaikan) harus merangkumi aspek pendaftaran pusat jagaan kanak-kanak, akreditasi, penilaian, pembiayaan dan pemantauan.“Ini untuk memastikan semua pengendali beroperasi secara sah dengan cara pelaksanaan khidmat awam,” titah Tunku Ismail dalam hantaran di laman Facebook semalam.Tunku Ismail bertitah Jabatan Kebajikan Masyarakat (JKM) juga perlu melakukan penguatkuasaan dengan mengaudit semua pusat jagaan kanak-kanak sedia ada yang diluluskan, serta menutup segera pusat jagaan kanak-kanak yang tidak berdaftar dengan JKM atau beroperasi secara haram, iaitu pelaksanaannya bermula di Johor.Tunku Ismail bertitah tindakan undang-undang juga harus diambil terhadap pengusaha atau pemilik mana-mana pertubuhan yang dijalankan secara haram.“Kajian segera juga perlu dibuat mengenai syarat pusat jagaan kanak-kanak bermula di Johor ditauliahkan bersama-sama dengan garis panduan daripada Unicef dan institusi-institusi bebas lain. “Hasil kajian tersebut akan didedahkan kepada umum. Saya akan memastikan cadangan penambahbaikan ini diambil serius dan dilaksana segera,” katanya.Terdahulu pertemuan itu turut disertai Che’ Puan Besar Khaleeda Bustamam, Wakil Unicef ke Malaysia Amanda Bissex dan Pengerusi Jawatankuasa Pembangunan Wanita, Keluarga dan Masyarakat negeri Khairin Nisa Ismail.Kes Bella meraih perhatian masyarakat sejak tular di media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan.Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju antara Februari dan Jun 2021.


Seperti Anwar, Najib tetapkan dua syarat sebelum sokong belanjawan

Bekas perdana menteri, Najib Razak hari ini mengulangi kenyataan Presiden PKR Anwar Ibrahim sebelum memberi sokongan terhadap Belanjawan 2021, meletakkan syarat kerajaan perlu memenuhi beberapa tuntutan.Najib berkata, kerajaan mesti membenarkan pencarum Kumpulan Wang Simpanan Pekerja (KWSP) mengeluarkan simpanan secara sekali beri atau “one off” sebanyak RM10,000 dan melanjutkan moratorium pinjaman bank secara pukal sehingga enam bulan lagi termasuk mereka daripada kumpulan M40.“Sokongan saya dan rakan-rakan tertakluk kepada syarat-syarat itu dipenuhi,” kata bekas perdana menteri itu di Dewan Rakyat hari ini.Semalam, Anwar  berkata pembangkang Pakatan Harapan (PH) tidak akan menyokong usul meluluskan Belanjawan 2021 meskipun Yang di Pertuan Agong memberi peringatan betapa pentingnya untuk meluluskan peruntukan kewangan dalam memerangi pandemik Covid-19.“Isu melibatkan KWSP dan moratorium adalah sesuatu yang serius. Jika kerajaan inginkan kami untuk menyokong belanjawan, isu-isu tersebut perlu diberi keutamaan, jika tidak belanjawan tidak diluluskan,” kata Anwar ketika membahas ucapan belanjawan.Seruan Najib dan Anwar itu memberi gambaran mengenai hubungan politik kedua-dua pemimpin itu terhadap kepimpinan Perdana Menteri Muhyiddin Yassin.Najib ketika membahaskan Rang Undang-Undang Perbekalan 2021 berkata kerajaan perlu melaksanakan cadangan berkenaan kerana ia tidak termasuk dalam perbelanjaan kerajaan atau pengiraan defisit negara.Malah, Najib yang juga ahli Parlimen Pekan percaya wang yang dikeluarkan daripada akaun pencarum pada masa ini mampu dipulihkan dengan sokongan kerajaan dalam masa setahun atau dua tahun lagi selepas krisis Covid-19 berlalu.“Tiada seorang pun yang berkata wang yang dikeluarkan sekarang tidak boleh dipulihkan pada masa akan datang. Tanggungjawab kerajaan bukan untuk menafikan pencarum daripada mengakses wang milik mereka sendiri pada masa paling terdesak.“Fokus kerajaan pula ialah mencari jalan untuk memulihkan dan memastikan pencarum dengan baki simpanan yang rendah dapat menambah simpanan mereka dengan kadar paling cepat. Supaya sewaktu mereka bersara nanti, simpanan di dalam Akaun 1 akan mencukupi,” katanya.Mengulas lanjut, Najib berkata perkara berkenaan boleh dilakukan dengan tiga cara iaitu pertama, selepas Covid-19 tamat kerajaan boleh membantu KWSP untuk meraih pendapatan yang lebih dengan memberi projek lumayan kepada organisasi kerajaan berkenaan.Sebagai contohnya, sebelum ini projek Kwasa Land atas tanah Lembaga Getah Malaysia dan projek Battersea di United Kingdom serta pemilikan 49% di dalam syarikat Plus dan bukan diberikan kepada kroni.“Kedua, menaikkan semula kadar caruman bulanan majikan dan pencarum serta yang ketiga, mengubah struktur pembayaran dividen kepada struktur dividen berperingkat atau ‘multi-tier dividen structure’ di mana baki simpanan yang lebih rendah akan terima dividen lebih tinggi supaya pembahagian keuntungan KWSP akan lebih memihak kepada pencarum yang mempunyai baki simpanan rendah.“Dengan ini, simpanan masa tua pencarum yang terpaksa mengeluarkan wang secara ‘one off’ daripada Akaun 1 dapat dipulihkan dalam masa terdekat.”Dalam pada itu, Najib turut menegaskan jumlah aset terkumpul KWSP bernilai RM940 bilion pada masa kini dan seandainya 4 juta pencarum mengeluarkan maksima yang dibenarkan sebanyak RM10,000, hanya RM40 bilion perlu dicairkan.“Saya percaya, tidak semua pencarum akan mengeluarkan jumlah maksimum. Kemungkinan, jumlah yang diperlukan sekitar RM20 bilion hingga RM30 bilion.”Sehubungan itu, Najib percaya jumlah ini mampu disediakan oleh KWSP, tambahan lagi Bank Negara boleh membeli bon-bon kerajaan yang dimiliki oleh KWSP.“Kita perlu sedar bahawa 49% aset KWSP adalah dalam bentuk bon kerajaan. Dan Bank Negara boleh membantu dengan pelupusan bon ini tanpa memberi impak besar kepada pasaran bon tempatan.“Kita bukan mahu memaksa KWSP untuk mencairkan aset ekuiti pada masa nilai aset rendah. Secara tidak langsung menambah wang dalam kitaran atau ‘money circulation’ dalam ekonomi agar pekerjaan dapat diselamatkan dan ekonomi dapat dirancakkan dengan penambahan permintaan ini, merupakan keutamaan kita,” katanya.“Dengan ini, simpanan masa tua pencarum yang terpaksa mengeluarkan wang secara ‘one off’ daripada Akaun 1 dapat dipulihkan dalam masa terdekat.”Najib juga menjelaskan mengapa pembayaran “one off” ini amat diperlukan oleh pencarum dan tidak menerima cadangan dalam Belanjawan 2021 untuk dibayar RM500 sebulan untuk tempoh 12 bulan.“Antara sebabnya, pembayaran ‘one off’ ini sebanyak RM10,000 boleh digunakan sebagai penyelesaian hutang tunggakan mereka seperti bil utiliti, bayaran sewa atau pinjaman rumah, keperluan untuk anak-anak, caruman insurans tertunggak dan sebagainya.“Wang berkenaan juga boleh digunakan sebagai modal asas untuk memulakan perniagaan kecil terutama sekali bagi mereka yang sudah kehilangan kerja. Sebagai contoh, wang ini juga boleh digunakan untuk membeli peralatan seperti motosikal bagi menjadi penghantar makanan atau barangan.“Rakyat juga boleh menjadikan wang tersebut sebagai modal permulaan untuk memulakan perniagaan secara dalam talian atau ‘online business’ yang kini semakin pesat mengembang.“Keperluan ini tidak dapat dipenuhi sekiranya dibayar cuma RM500 setiap bulan sahaja.”Dalam pada itu, Najib juga menyindir peruntukan yang diberikan kepada Jabatan Hal Ehwal Khas (Jasa).Tidak menafikan unit komunikasi perlu ada bagi memberi penerangan dan mempertahankan dasar-dasar kerajaan agar ia tidak disalah faham atau diputar belit oleh pihak yang mahu hasut dan tipu rakyat.“Tapi pada zaman krisis di mana peruntukan lebih diperlukan untuk selamatkan rakyat, kenaikan peruntukan 4 kali ganda bagi agensi Jasa berbanding zaman Barisan Nasional (BN) adalah sukar diterima orang ramai dan mengundang kemarahan rakyat.“Saya boleh terima jikalau peruntukan tersebut dibelanjakan untuk pembelian pelitup muka atau ‘sanitizer’ kepada rakyat mahu pun diberi kepada ibu bapa untuk menggantikan bekalan Rancangan Makanan Tambahan (RMT) bagi murid-murid yang dinafikan sarapan pagi kerana sekolah-sekolah telah ditutup sehingga awal tahun hadapan.“Suara rakyat, suara keramat. Perkara yang tidak disenangi rakyat jangan diteruskan.”


Taikun Britain, individu ternama rayu Singapura beri pengampunan kepada Nagaenthran

Bilionair Britain Richard Branson hari ini berganding bahu dengan aktor Stephen Fry dan aktivis hak orang kurang upaya (OKU) Timothy Shriver dalam usaha merayu agar kerajaan Singapura menunjukkan belas kasihan kepada Nagaenthran K Dharmalingam menjelang hukuman matinya yang akan dilaksanakan di republik itu.Dalam sebuah video yang ditujukan kepada Presiden Singapura Halimah Yacob dan Perdana Menteri Lee Hsien Loong, mereka bertiga menggesa supaya nyawa banduan bilik akhir itu diselamatkan, di mana Branson memberi amaran pelaksanaan hukuman itu akan menjejaskan reputasi perniagaan di Singapura.“Singapura sentiasa terkehadapan apabila melibatkan hak OKU dan turut mendahului banyak negara dalam usaha melibatkan golongan itu dalam kehidupan bermasyarakat,” katanya.Sementara itu, Fry berkata pelaksanaan hukuman mati terhadap Nagaenthran akan “membayangi banyak usaha yang sudah dilakukan (Singapura)”.“Ia adalah satu risiko besar bagi kedudukan negara anda di peringkat antarabangsa – termasuk reputasinya dalam dunia perniagaan,” tambah Branson.Sebelum ini, Branson sudah dua kali menyuarakan pandangannya yang menentang pelaksanaan hukuman mati ke atas Nagaenthran ekoran sabitan bersalah menyeludup sejumlah kecil heroin ke Singapura.Pada 8 November tahun lalu, beliau berkata sabitan Nagaenthran hanyalah salah satu contoh kes di mana golongan miskin dipaksa menyeludup dadah bagi mencari nafkah sekali gus menanggung “akibat yang membawa maut” sementara dalang sebenar terus mengembangkan perniagaan haram yang menguntungkan mereka.Pada Januari, Branson turut memberikan respons kepada surat panjang daripada kementerian dalam negeri Singapura berhubung kritikannya.Beliau menegaskan kerajaan Singapura “mungkin akan menjadi sangat bagus dengan bertindak menghapuskan sama sekali hukuman mati.”Nagaenthran dijadualkan menjalani hukuman gantung pada 27 April selepas beberapa kali gagal dalam percubaannya untuk menghentikan hukuman mati yang diputuskan mahkamah pada 2010.Penyokong berkata Nagaenthran mempunyai skor IQ sebanyak 69 – yang membolehkannya diisytihar sebagai OKU mental – dipaksa melakukan jenayah itu.Sebelumnya, banduan warga Malaysia itu dijadualkan menjalani hukuman gantung sampai mati pada November tahun lalu, namun keputusan tersebut mengundang kecaman ekoran status Nagaenthran sebagai OKU mental, di mana Kesatuan Eropah (EU) dan Branson antara yang mengecam keputusan itu.Pemimpin Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada kerajaan Singapura memohon supaya keringanan hukuman diberikan kepada Nagaenthran.Petisyen pengampunan Nagaenthran yang terakhir turut ditolak pada 31 Mac lalu, dua hari selepas Mahkamah Rayuan menolak rayuan bagi hukuman matinya.Shriver, yang merupakan pengerusi Sukan Olimpik Khas, sebuah pertubuhan sukan terbesar di dunia bagi OKU mental dan fizikal dalam kalangan kanak-kanak dan dewasa, berkata mata dunia kini tertumpu kepada Singapura.“Hanya pengampunan presiden dapat menghentikan pelaksanaan hukumannya,” tambah Branson.“Saya bersama ramai orang di seluruh dunia memohon pihak anda menggunakan kuasa yang ada bagi memberikan pengampunan kepada Nagaenthran.”Setakat ini, lebih 100,000 orang menandatangani petisyen yang menggesa Halimah memberikan pengampunan kepada Nagaenthran.Kumpulan undang-undang yang berpangkalan di United Kindom, Reprieve berkata kes Nagaenthran telah mencetuskan “satu tahap penentangan yang tidak pernah berlaku sebelum ini” berhubung hukuman mati.“Membunuh seseorang yang jelas tidak mempunyai keupayaan mental secara langsung akan menjejaskan usaha Singapura dalam memperjuangkan hak OKU,” kata pengarahnya Maya Foa.“Presiden Halimah, kami mohon jangan nafikan ruang untuk Nagaenthran mendapat belas kasihan dan solidariti yang ditunjukkan oleh kerajaan anda kepada golongan OKU sepertinya.“Berikan pengampunan kepadanya atau pindahkannya ke Malaysia, di mana dia boleh menerima sokongan keluarga selain mendapat penjagaan berikutan tahap mentalnya yang semakin merosot.”


Fakta di sebalik kenaikan pasaran saham Malaysia

Kenaikan pasaran saham baru-baru ini ketika negara berdepan pergolakan politik dan ketidaktentuan ekonomi mungkin cerminan daripada ramalan positif bagi pasaran Asia dengan sokongan kuat daripada saham-saham minyak dan teknologi.Indeks Komposit Kuala Lumpur (KLCI) meningkat lebih tinggi bagi lima sesi berturut-turut, mencatat lebih dari 80 mata.Ia kini menjadi trend di atas titik rintangan 1.565 dan kelihatan positif bagi pelabur.Namun ketika beberapa ahli politik mengaitkan kenaikan itu dengan perubahan kepimpinan negara, ia sebenarnya tidak benar sama sekali.Sebagai pengeksport minyak mentah, harga minyak mempengaruhi pasaran kewangan Malaysia.Saham minyak kembali menyaksikan kenaikan, dengan harga penanda aras global meningkat melebihi AS$70 setong, menjadikan sentimen positif dalam bursa saham tempatan.Selain itu, wujud juga peningkatan keyakinan pada gambaran tawaran-permintaan, menjadikan harga tetap tinggi selain meningkatkan keyakinan pelabur.Sejak dua tahun lalu, minyak mentah bergerak dengan dua faktor: penularan Covid-19 dan keputusan-keputusan yang ditetapkan OPEC dan sekutunya berhubung peningkatan dan pengurangan pengeluaran.Namun hakikatnya, kenaikan yang dilihat berlaku sejak kebelakangan ini tidak sepenuhnya menampung kerugian dan aliran keluar dihadapinya.Pasaran saham Malaysia l mencatat aliran keluar luar biasa selama 25 bulan berturut-turut dan ketinggalan berbanding rakan serantau, menyebabkan penurunan sebanyak 8% setakat tahun ini sementara penanda aras di Indonesia, Thailand, dan Singapura masing-masing memperoleh sekitar 1%, 5%, dan 11%.Kelembapan ekonomi negara sejak sedekad lalu boleh disimpulkan kepada beberapa kata kunci, termasuk kegagalan teruk 1MDB, ketidakstabilan politik yang berterusan, Covid-19 dan dasar yang lemah oleh pentadbiran negara.Peranan skandal 1MDB adalah bukti hubungan antara aliran keluar dana asing dan perubahan penanda aras bursa Malaysia antara 2014 dan 2020.Namun wujud juga persoalan persepsi berhubung kestabilan politik, terutama selepas Covid-19 melanda dunia.Sejak awal lagi, kerajaan terpaksa memerangi wabak itu dan dalam masa sama berdepan pelbagai kempen untuk menjatuhkannya ekoran majoriti rapuh yang dimilikinya.Terdapat juga persoalan sama ada kenaikan di KLCI ketika ini satu perubahan yang benar-benar seperti apa diharapkan ramai, atau hanya berdasarkan sentimen.Warga asing memegang sekurang-kurangnya 40% hutang negara, oleh kerana itu, persepsi pelabur adalah sangat penting.Sewaktu pandemik, wang asing mengalir ke luar negara dan ketidakstabilan politik pula mengganggu perancangan ekonomi dan membuntukan usaha-usaha reformasi institusi.Langkah Perdana Menteri Ismail Sabri Yaakob yang dilihat melibatkan pembangkang dalam pentadbirannya memberikan satu gambaran kestabilan politik namun ia tidak akan mengubah persepsi pasaran saham bahawa landskap politik negara akan terus retak, dengan ketidakpastian berhubung persoalan polisi kerajaan.Hal ini menyebabkan ia kekal menjadi permasalahan utama.Buat masa ini, perdana menteri baru tidak dapat melakukan banyak perkara bagi memastikan kestabilan politik dalam negara.Persoalan adakah kenaikan pasaran kewangan Malaysia dapat dipertahankan di sebalik semua situasi itu masih belum dapat diramalkan.Namun untuk mengaitkannya dengan pertukaran kerajaan baru-baru ini adalah satu pandangan yang dangkal sedangkan semua faktor yang menyumbang kepada ketidakpastian politik masa lalu masih berlaku ketika ini.Dalam pada itu, berita baik yang dapat diraikan adalah kempen vaksinasi yang berjaya di seluruh negara, ia bermaksud sasaran negara untuk mencapai imuniti kelompok akan segera dapat direalisasikan, membolehkan semua sektor ekonomi dibuka semula.


Mahkamah tolak permohonan 33 Adun cabar pembubaran DUN Sabah

Mahkamah Rayuan hari ini menolak rayuan dikemukakan 33 Ahli Dewan Undangan Negeri (Adun) terhadap keputusan Mahkamah Tinggi berhubung keputusan Yang Dipertua Negeri Sabah membubarkan Dewan Undangan Negeri (DUN) pada 30 Julai.Hakim Abdul Karim Abdul Jalil yang mengetuai panel tiga hakim yang juga dianggotai Hakim Abu Bakar Jais dan Hakim Supang Lian, turut menolak permohonan 33 Adun berkenaan bagi penangguhan pelaksanaan keputusan hari ini sementara menunggu rayuan di Mahkamah Persekutuan.Berikutan keputusan itu, pilihan raya negeri akan berlangsung seperti dijadual. Suruhanjaya Pilihan Raya  (SPR) menetapkan 12 Sept bagi penamaan calon dan pengundian pada 26 Sept.Hakim Abdul Karim memutuskan Yang Dipertua Negeri Sabah Juhar Mahiruddin melaksanakan bidang kuasanya dengan betul mengikut Perlembagaan Sabah dalam membubarkan DUN.Kesemua 33 Adun berkenaan, diketuai bekas Ketua Menteri  Musa Aman, merayu terhadap keputusan Mahkamah Tinggi Kota Kinabalu menolak permohonan mereka bagi semakan kehakiman untuk mencabar keputusan yang dibuat Yang Dipertua Negeri pada 30 Julai.Mahkamah membuat keputusan itu selepas mendengar hujahan selama dua hari bermula semalam yang dikemukakan oleh peguam Firoz Hussein Ahmad Jamaluddin mewakili Adun berkenaan, Peguam Besar Negeri Sabah Brenndon Keith Soh mewakili Juhar; peguam Cyrus Das mewakili Ketua Menteri Mohd Shafie Apdal dan kerajaan negeri; dan Peguam Kanan Persekutuan Suzana Atan mewakili SPR.Musa dan beberapa wakil rakyat berkenaan hadir di mahkamah.


Desakan PH adalah sikap binatang politik

Gesaan Pakatan Harapan (PH) melalui Presiden PKR Anwar Ibrahim, Presiden Amanah Mohamad Sabu dan Setiausaha Agung DAP Lim Guan Eng agar Perdana Menteri Muhyiddin Yassin meletak jawatan kononnya jika Parlimen tidak dibuka dalam waktu terdekat merupakan niat sebenar kelompok “binatang politik” tersebut di negara ini.Kelompok itu bagaikan menangguk di air yang keruh dengan cuba memutar-belitkan kenyataan Istana Negara seolah-olah Parlimen patut dibuka sekarang juga tanpa mengira situasi wabak Covid-19 yang masih mengganas di luar sana serta mengancam semua pihak tanpa mengira siapa.Kenyataan Istana Negara semalam bertepatan dengan kenyataan perdana menteri sebelumnya bahawa Parlimen akan dibuka secepat mungkin dalam bulan September atau Oktober setelah kadar vaksinasi kebangsaan mencapai sasaran tertentu serta setelah kes-kes baru Covid-19 dapat diturunkan dengan drastik. Tiada titah dari Agong agar Parlimen dibuka sekarang juga ketika darurat sedang berlangsung hingga 1 Ogos nanti.Kelompok binatang politik dalam negara ini sengaja menjadikan kenyataan Istana Negara semalam sebagai modal untuk mengalihkan perhatian rakyat di negara ini yang sedang bergelut dengan penularan wabak berskala global serta kesan Covid-19 terhadap ekonomi, di mana kerajaan Malaysia sedang berusaha bersungguh-sungguh hampir 24 jam bersama para petugas barisan hadapan untuk menjayakan agenda pemulihan negara sambil mengimbangi tuntutan pelbagai pihak.Kenyataan dari Istana Negara semalam juga langsung tidak menyebut bahawa kerajaan Malaysia pimpinan Perikatan Nasional (PN) sekarang gagal dalam melaksanakan tanggungjawabnya malah tiada pula dilayan sebarang cadangan untuk membentuk Mageran (Majlis Gerakan Negara), pilihan raya umum (PRU) dalam waktu terdekat atau sebarang bentuk penukaran kepimpinan negara sedia ada.Sesungguhnya Agong dengan segala kebijaksanaannya, amat memahami realiti semasa negara ini yang memerlukan kerjasama semua pihak dalam memainkan peranan masing-masing demi rakyat, bukan demi kepentingan peribadi, apatah lagi bermain politik di kala negara amat memerlukan kestabilan politik dalam menghadapi bencana besar seperti sekarang.Amatlah tidak bertanggungjawab kelompok binatang politik tersebut yang mahu Parlimen dibuka sekarang sungguhpun mereka tahu kadar vaksinasi nasional belum mencapai liputan 50% populasi negara. Sedangkan mereka tahu kadar vaksinasi yang sedang diusahakan kerajaan makin hari makin meningkat pantas. Tidak bolehkah mereka bersabar sedikit masa lagi?Jika Parlimen dibuka sekarang, bukan saja ahli-ahli Parlimen, sama ada yang sudah menerima vaksin atau belum, terdedah dengan varian-varian baru Covid-19 yang lebih ganas, malah semua pihak yang terpaksa hadir ke Parlimen, dari tukang cuci, pengawal keselamatan, hinggalah kepada staf parlimen serta para pegawai kementerian yang berkaitan, lebih kurang dalam seribu nyawa akan terdedah dengan wabak tersebut.Kita tidak mahu kelak nanti wujud pula kluster Parlimen yang mengorbankan nyawa terutama mereka yang berada dalam kelompok berisiko tinggi akibat mempunyai penyakit-penyakit kronik yang lain. Cadangan sidang parlimen secara maya atau hibrid pula mempunyai keterbatasan yang tertentu memandangkan ia pertama kali dicadangkan, maka sudah tentu ia mengambil masa untuk direalisasikan agar tiada masalah teknikal yang berbangkit di kemudian hari.Andai kata wujud kluster Parlimen oleh mereka yang hadir ke Parlimen sekarang atau masalah teknikal ketika sidang secara maya, maka sudah tentu ia akan dijadikan pula modal politik oleh kelompok binatang politik ini tadi. Rakyat Malaysia rata-ratanya sudah muak melihat aksi-aksi riuh rendah dalam Dewan Rakyat berserta sikap tidak profesional dan tidak ikhlasnya beberapa ahli Parlimen yang selama ini hanya bertikam lidah tanpa sebarang objektif yang benar-benar memberi manfaat ke arah bangsa dan negara.Muhammad Faiz Bin Na’aman adalah ahli Majlis Pimpinan Tertinggi Bersatu* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Pencemaran air di Selangor perbuatan disengajakan, kata MB

Kerajaan Negeri Selangor menyifatkan insiden pencemaran air sehingga menyebabkan gangguan bekalan air kepada penduduk di Lembah Klang sengaja dilakukan pihak tertentu bagi memburuk-burukkan imej pentadbiran negeri itu.Menteri Besar Selangor Amirudin Shari berkata pihaknya tidak akan berputus asa melakukan penguatkuasaan secara berterusan bagi menentang golongan itu yang telah banyak menyebabkan kesusahan kepada rakyat.“Seperti kes pencemaran terbaharu pada Selasa lepas, premis yang disyaki menjadi lokasi pembuangan sisa bahan kimia difahamkan baru sahaja disewa dua minggu lepas dan saya yakin, ini merupakan tindakan sengaja oleh sesetengah pihak untuk menjejaskan imej kerajaan negeri.“Saya memohon semua pihak berkuasa termasuk polis untuk bekerjasama kerana kuasa kerajaan negeri adalah terhad,” katanya ketika diminta mengulas tindakan pentadbiran itu terhadap kilang yang didapati mencemar sumber air di Selangor.Beliau berkata demikian kepada pemberita selepas merasmikan inisiatif E-Bazar Deepavali dan Program Pembangunan Usahawan India Selangor (Sitham) Yayasan Hijrah Selangor di sini hari ini.Amirudin juga berkata pihaknya telah mengheret beberapa pemilik kilang yang berlesen ke mahkamah kerana mengakibatkan pencemaran kepada sumber air.“Seperti contoh baru-baru ini, sebuah kilang di Kundang, Rawang milik seorang pengerusi persatuan telah didakwa kerana melakukan pencemaran. Jika ia dilakukan oleh kilang haram, kita akan arahkan ia ditutup seperti yang dilakukan ke atas sebuah kilang di Sungai Gong,” katanya.“Saya memohon semua pihak berkuasa termasuk polis untuk bekerjasama kerana kuasa kerajaan negeri adalah terhad,” katanya ketika diminta mengulas tindakan pentadbiran itu terhadap kilang yang didapati mencemar sumber air di Selangor.Selangor dan Lembah Klang mengalami beberapa siri gangguan bekalan air sepanjang tahun ini ekoran pencemaran sungai dengan yang terbaru pada Selasa lepas sehingga menimbulkan pelbagai reaksi rakyat yang rata-rata meluahkan perasaan marah di media sosial.Mengulas inisiatif E-Bazar Deepavali, Amirudin berkata ia merupakan aktiviti simbolik yang diwujudkan bagi membantu usahawan berbangsa India memasarkan produk mereka sempena perayaan itu susulan pembatalan bazar secara fizikal akibat penularan pandemik Covid-19.“Sehubungan itu, kerajaan negeri melancarkan E-Bazar Deepavali dengan kerjasama platform dalam talian seperti Selangor Digital E-Supply Chain (SELDEC), KoHijrah Mall dan Meniaga.my bagi memasarkan produk serta menjana pendapatan semasa musim perayaan ini,” katanya.Pada majlis sama, beliau turut menyerahkan geran peralatan Program Pembangunan Usahawan India Selangor (Sitham) 2020 kepada 175 penerima.Katanya geran Sitham diberikan dalam bentuk peralatan dengan nilai maksimum RM10,000 kepada setiap pemohon yang layak untuk memajukan perniagaan mereka.


Malaysia terima vaksin Pfizer seminggu lebih awal, kata menteri kesihatan

Malaysia akan menerima vaksin Pfizer-BioNTech seminggu lebih awal sebelum bermulanya Pelan Imunisasi Covid-19 Kebangsaan fasa pertama pada 26 Februari ini, kata Menteri Kesihatan Dr Adham Baba.Beliau berkata vaksin itu perlu diterima lebih awal, bagi membolehkan suntikan awal diberikan kepada 7,000 individu yang akan bertugas memberikan vaksin.“Kita perlu dahulukan mereka yang akan bertugas memberi vaksin dan 7,000 vaksinator dipilih untuk disuntik awal, Oleh itu, (vaksin) ini djangka diterima awal seminggu dari tarikh 26 Feb,” katanya ketika ditemui di pejabatnya di Putrajaya, semalam.Pada 11 Januari lepas, perjanjian untuk penghantaran fasa pertama vaksin Covid-19 Pfizer-BioNTech BNT1262b ke seluruh negara dimeterai antara kerajaan Malaysia, melalui Kementerian Kesihatan (KKM), dan Pfizer (Malaysia) Sdn Bhd.Perjanjian dengan Pfizer (Malaysia) melibatkan perolehan vaksin sebanyak 12,799,800 dos yang akan dibekalkan mulai penghujung Februari, meliputi 20 peratus populasi Malaysia dengan dua dos seorang.Adham berkata vaksin itu akan diterima secara berfasa iaitu 148,000 dos pada fasa pertama.Dalam pada itu, Adham berkata KKM mengenal pasti 55 lokasi penyimpanan vaksin di seluruh negara yang dilengkapi Penyejuk Suhu Ultra Rendah (ULTF), memandangkan vaksin itu perlu disimpan pada suhu -70 darjah Celsius.“Vaksin ini perlu dalam suhu -70 darjah Celsius secara berterusan, sehingga ia dikeluarkan untuk disuntik kepada mereka yang terlibat dalam fasa Pelan Imunisasi Covid-19 Kebangsaan fasa pertama,” katanya.Beliau berkata KKM juga bekerjasama dengan Tenaga Nasional Bhd, untuk memastikan tiada ganguan bekalan elektrik berlaku di lokasi penyimpanan vaksin.Mengenai 600 pusat pemberian vaksin yang akan dibuka di seluruh negara, Adham berkata tujuh petugas terdiri daripada pegawai perubatan serta jururawat, akan ditempatkan di setiap fasiliti suntikan vaksin.“Kita jangka dapat memberi 210 suntikan vaksin di satu-satu lokasi sehari dan sekiranya ia berjalan lancar… 120,000 suntikan dapat dijalankan setiap hari di semua 600 pusat pemberian vaksin,” katanya.Beliau berkata KKM akan memastikan pusat pemberian vaksin yang akan dibuka itu, terletak di lokasi strategik dan mempunyai peralatan yang mampu menyimpan vaksin dengan baik.“Pusat pemberian vaksin ini perlu teratur dan kemas, dan proses pemberian vaksin akan dilaksanakan dalam jumlah tertentu, kerana kita tidak mahu orang beratur panjang.“Selain itu, perlu ada sesi rehat untuk mereka yang ambil vaksin dalam 30 minit, kerana kita tidak mahu ada kesan mudarat selepas suntikan,” katanya.Rabu lepas, Adham berkata KKM sudah bersedia untuk melaksanakan Pelan Imunisasi Covid-19 Kebangsaan fasa pertama, sebaik bekalan vaksin Pfizer-BioNTech tiba di Malaysia pada 26 Februari ini.Menurutnya, sesi latihan awal penghantaran vaksin tersebut ke Klinik Kesihatan Belaga di Sarawak pada 29 Januari dan Hospital Bintulu pada 30 Januari, berjaya dilaksanakan tanpa sebarang isu.Beliau berkata, latihan awal penghantaran itu adalah untuk memastikan bekalan vaksin dari kilang syarikat gergasi farmaseutikal Amerika Syarikat, Pfizer, di Puurs, Belgium yang menggunakan bekas ultra sejuk, sampai di Malaysia tanpa sebarang masalah.


Rasa lega, keliru dialami golongan gelandangan dalam program vaksinasi Kuching

Setiap hari, Madzidi Bujang bergerak dari satu tempat ke tempat yang lain di bandaraya Kuching, ibu negeri Sarawak bagi mencari tempat buat berlindung sekali gus bermalam.Rumahnya sebenarnya terletak di Kampung Pulo, salah satu daripada kampung yang terletak di sepanjang Sungai Sarawak di seberang Kuching Waterfront.Bagaimanapun, kali terakhir dia pulang ke kampungnya itu adalah beberapa bulan lalu.Madzidi adalah salah seorang daripada sekian ramai individu yang menjalani kehidupan seharian di jalanan Sarawak.Terkadang, ada juga malam-malam yang dia jalani dengan hanya mampu memeluk diri di kaki lima lot-lot kedai di Padungan.Madzidi Bujang menarik lengan bajunya untuk menerima suntikan vaksin Sinovac di Kuching.Madzidi mahu pulang ke kampung, namun masalah keluarga menjadikan keinginannya itu sukar dilakukan.Buat masa ini, hal yang boleh dia lakukan adalah terus bergerak dari satu tempat ke tempat lain dan sedaya upaya menjaga keselamatan dirinya daripada dijangkiti wabak Covid-19.Sarawak meningkatkan pemberian vaksinasi dan mencapai sasaran bilangan vaksinasi dua kali ganda daripada sasaran awal.Setakat ini, lebih dari 82% populasi dewasa menerima vaksin di negeri itu.Namun untuk mengesan golongan gelandangan seperti Madzidi yang selalu berpindah-randah menjadi cabaran besar kepada pihak berkuasa dalam usaha negeri itu mencapai sasaran imuniti kelompok.Penubuhan unit vaksinasi bergerak setakat ini telah banyak membantu usaha tersebut.Dengannya, sekitar 72% gelandangan di seluruh Sarawak berjaya divaksinasi dengan suntikan dos pertama sejak pihak berkuasa melancarkan program inokulasi gelandangan pada akhir Julai lalu.Madzidi adalah salah seorang dari 14 individu yang menerima suntikan vaksin Sinovac bagi dos kedua dalam operasi bersepadu vaksinasi bergerak di Kuching pada Ahad.Voon Chong Choi mengumpul barangannya selepas menerima dos vaksin Covid-19.“Saya risau,” katanya kepada MalaysiaNow ketika ditemui.“Tetapi saya lebih suka diberi vaksin kerana saya tidak boleh buat apa-apa jika belum divaksin.”Ia termasuk kerja-kerja harian dengan upah yang dapat membantunya memperolehi makanan bagi melangsungkan hidup setiap hari.Sekarang, setelah mendapat vaksin, Madzidi lebih optimis dengan peluangnya yang dilihat suram sebelum ini terutama apabila varian Delta Covid-19 menular di seluruh negeri.Pada Ahad, Sarawak mencatatkan 1,772 kes baru, kebanyakan daripada keseluruhan angka itu atau sebanyak 99.77% adalah jangkitan dalam Kategori Satu dan Dua.Kuching mencatat kes tertinggi sebanyak 725, diikuti Samarahan (242) dan Bau (167).Kes harian wabak jatuh kepada 1,538 pada Isnin.Othman Drahman yang kehilangan tempat tinggal sejak beberapa tahun lalu dan turut menerima vaksin pada Ahad berkata dia juga turut bersyukur.Menurutnya, semua nasihat kesihatan dan prosedur operasi standard (SOP) wabak dipatuhi sedaya upayanya termasuk sentiasa memakai pelitup muka dan tidak berhimpun dalam pertemuan ramai.Namun gelandangan sepertinya tidak begitu banyak pilihan dan kadang-kadang sukar untuk mematuhi SOP.“Saya sangat bersemangat untuk dapatkan (vaksin) ini,” katanya kepada MalaysiaNow.“Sekarang saya rasa sangat lega.”Namun, dalam pada itu, wujud juga penerima vaksin daripada golongan gelandangan kelihatan keliru mengenai sifat semulajadi atau apakah kepentingan mereka mendapatkan vaksin.Bagaimanapun, mereka tetap menunggu giliran untuk mendapatkan suntikan.“Saya tidak tahu,” kata seorang lelaki separuh umur Voon Chong Choi kepada MalaysiaNow ketika ditanya apakah perasaannya setelah menerima vaksin.Walaupun terdapat pelbagai tahap kesedaran mengenai virus dan manfaat vaksinasi, pihak berkuasa yakin setiap orang yang divaksinasi akan dapat membawa negara selangkah lebih dekat dalam sasaran mencapai imuniti kelompok.“Menyediakan vaksin bagi gelandangan memang ada cabaran tertentu.“Mereka sukar untuk dikesan, atau memiliki kebimbangan lain daripada mendapatkan vaksin.“Namun, kami akan pastikan pasukan dapat bekerjasama supaya semuanya dapat dilakukan dengan selamat,” kata Menteri Kebajikan, Kesejahteraan Komuniti, Wanita, Keluarga dan Pembangunan Kanak-Kanak Fatimah Abdullah pada sidang media Ahad lalu.